Ganja pilihan selebriti tempatan

KUALA LUMPUR: Dadah jenis ganja paling menjadi pilihan kebanyakan selebriti tempatan atau dalam erti kata lain banyak digunakan mereka selain heroin, kokain, ekstasi, LSD, candu, ais, ketum, syabu dan five.

Maklumat itu diperoleh berdasarkan Laporan kajian hasil usahasama Persatuan Seniman Malaysia (Seniman) dan Multimedia University (MMU) kampus Cyberjaya yang bertajuk Ketagihan dan Penyalahgunaan Dadah di Kalangan Selebriti Tempatan: Kajian terhadap Industri Filem, Televisyen dan Muzik .

Presiden Seniman, Zed Zaidi berkata, beliau salah seorang penyelidik yang terbabit dalam kajian yang diketuai Presiden MMU, Prof Datuk Dr Ahmad Rafi Mohamed Eshaq.

Turut sama dalam kajian berkenaan adalah empat penyelidik lain iaitu Prof Dr Murali Raman, Dr Abdul Aziz Ahmad, Dr Aliza Akmar Omar dan Dr Azman Bidin.

Zed berkata, kajian itu mengambil masa lebih sembilan bulan untuk disiapkan bermula Oktober 2015 hingga Jun 2016 dan dibiayai oleh Agensi Antidadah Kebangsaan (AADK) di bawah Kementerian Dalam Negeri (KDN).

Katanya, objektif kajian bagi mengetahui tahap dan faktor penyalahgunaan dadah dalam kalangan selebriti, mengumpul statistik berdasarkan kategori seterusnya membantu AADK membangunkan langkah serta dasar bagi membendung kegiatan itu daripada terus berleluasa.

“Terdapat kajian dijalankan mengenai penyalahgunaan dadah di negara ini, tetapi hanya menjurus kepada isu am yakni tiada yang berkaitan dengan kegiatan membabitkan selebriti tempatan.

“Justeru, kajian ini dilaksanakan bagi meningkatkan kadar penyelidikan terhadap isu ketagihan dan penyalahgunaan dadah memandangkan selebriti adalah golongan berpengaruh jadi kelakuan mereka memberi kesan secara tidak langsung kepada masyarakat khususnya remaja dan belia.

“Data kajian ini dikumpulkan menerusi kaedah campuran dalam dua fasa iaitu kuantitatif dan kualitatif membabitkan artis yang menjalani penggambaran serta persembahan di sekitar Lembah Klang saja,” katanya yang juga Pengerusi AADK Dang Wangi Wilayah Persekutuan.

Zed berkata, berdasarkan 766 kaji selidik yang dijalankan, hanya 18 responden saja menjawab mereka pernah menggunakan dadah.

Katanya, dapatan itu juga menunjukkan 67 peratus daripadanya berumur 35 tahun ke bawah manakala 72 peratus hanya terbabit dalam industri seni kurang dari 10 tahun.

“Bilangan lelaki lebih ramai iaitu 12 berbanding enam wanita dan selain pengaruh rakan, keinginan sendiri untuk mencuba, tekanan daripada isu peribadi dan mahu keseronokan antara sebab utama mereka mengambil dadah.

“Faktor lain yang mendorong mereka pula berkait rapat dengan kerja mereka yang mana kebanyakannya pelakon ditemubual mempunyai perasaan malu dan hanya boleh bekerja apabila mengambil dadah.

“Dalam erti kata lain, mereka menjadikan dadah sebagai alternatif yang membantu menghilangkan rasa gugup dan meningkatkan keyakinan diri ketika membuat persembahan, menjiwai watak serta mendapat idea baru.

“Keperluan untuk bekerja dalam masa yang panjang dan tidak menentu ketika di set penggambaran juga menjadi faktor mereka terbabit dalam gejala itu,” katanya.

Menurut Zed, kajian berkenaan turut menghuraikan kesan positif, negatif dan neutral daripada pengambilan dadah berdasarkan temubual dijalankan bersama responden.

“Hampir separuh daripada jawapan responden menyatakan bahawa penggunaan dadah memberi kesan kepada emosi namun kesannya adalah berbeza bergantung kepada individu.

“Senario terburuk apabila dadah itu sendiri mengawal tingkah laku dan gerak geri mereka dalam melakukan sesuatu perkara sehingga berhalusinasi, perubahan emosi drastik yang mendorong bertindak agresif serta kecenderungan mengambil risiko termasuk sekiranya dicabar melakukan jenayah.

“Lebih membimbangkan, penggunaan dadah dikaitkan dengan kebolehan menjana lebih banyak wang kerana dapat menghasilkan karya lebih berkualiti dan ada juga responden menyatakan kesan bahan terlarang itu neutral yakni tidak menjejaskan kerja mereka,” katanya. – Berita Harian


(VIDEO) Lelaki Maut Direnjat Elektrik Ketika Cas Telefon Masa Tidur

BANGKOK: Seorang pemuda maut akibat terkena renjatan elektrik daripada telefon bimbit yang sedang dicas selepas tertidur ketika bermain permainan atas talian di Chonburi, Thailand pada Jumaat lalu.

Daily Mail melaporkan, Sastra Mo-in, 25, sebelum itu bermain permainan berkenaan menggunakan pelbagai peranti elektronik di atas katil dan salah satu daripada telefon bimbitnya sedang dicas.

Menurut ibu saudaranya, Watchareeporn Mo-in, 57, dia melihat mangsa yang tidak sedarkan diri dalam kebiruan ketika masuk untuk mengemas rumah.

Katanya, dia melihat tangan kiri anak saudaranya turut melecur dengan teruk.

“Dia sentiasa menghabiskan masa terlalu lama menggunakan telefon bimbit dan bermain permainan atas talian. Sudah beberapa hari saya melihatnya tertidur ketika telefon bimbit sedang dicas,” katanya.

Polis yang tiba di tempat kejadian itu kemudiannya mengesahkan mangsa sudah meninggal dunia dan kes itu ditutup memandangkan kematiannya tidak mempunyai unsur mencurigakan.


Leiking Bidas Pihak Dakwa Warisan Mesra PTI

KOTA KINABALU: Pesaing politik parti kerajaan Warisan hari ini didakwa cuba meraih sokongan popular dengan memfitnah parti itu kononnya “mesra pendatang asing tanpa izin”.

Timbalan presiden Warisan Darell Leiking berkata, Warisan maupun rakan kongsinya, iaitu Upko, DAP dan PKR tidak akan sesekali menyokong usaha mengabsahkan pendatang tanpa izin.

Beliau berkata, parti pembangkang tempatan yang mendakwa bersifat pelbagai kaum, tetapi dari segi amalinya hanya memberi tumpuan kepada kumpulan tertentu.

Umno, STAR dan PBS antara lain, mendakwa Warisan mesra pendatang asing, terutama berhubung rancangan untuk memperkenalkan pas sementara Sabah (PSS) kepada golongan itu.

Rancangan itu bagaimanapun telah ditarik balik.

Isu itu dilihat sebagai punca kekalahan Warisan di tangan Umno pada pilihan raya kecil (PRK) Kimanis baru-baru ini.

Leiking berkata, kerajaan persekutuan tidak harus memaksa negeri itu menerima dasarnya berkaitan pendatang asing tanpa izin tanpa berunding dengan kerajaan Sabah.

“Masalah individu tanpa kerakyatan adalah isu serius, kenapakah mereka hanya memberi tumpuan pada masalah individu tanpa kerakyatan di Semenanjung? Menteri Dalam Negeri Hamzah Zainuddin pun mungkin tidak faham masalah di Sabah,” katanya.

Leiking berkata, bekas menteri dalam negeri, Muhyiddin Yassin yang kini merupakan perdana menteri, cuba memperkenalkan PSS, “tetapi malangnya Warisan dipersalahkan”.

Beliau berkata, presiden Warisan Mohd Shafie Apdal menghubungi perdana menteri ketika itu, iaitu Dr Mahathir Mohamad dan memberitahu bahawa “kami tidak mahu PSS”.

“Tetapi ia adalah cadangan beliau (Muhyiddin) dan kini mereka bercakap tentang IMM13”, iaitu dokumen standard bagi mengatasi masalah pendatang tanpa izin dan individu tanpa kerakyatan di Sabah.

Pada masa ini, pendatang asing memiliki IMM13, Surat Burung-burung dan Sijil Banci di Sabah.

Bekas timbalan menteri dalam negeri Azis Jamman berkata, terdapat banyak dokumen IMM13 palsu di negeri itu.

“Jadi apabila diperkenalkan ini dan pada masa sama dokumen palsu masih tersebar, bagaimana masalah boleh diatasi?” katanya.

“Mereka perlu jelaskan mekanismenya. Bagaimana untuk tentukan yang mana yang palsu dan mana tidak? Semua ini tidak dijelaskan kepada rakyat Sabah.”

Pengagihan kerusi pada pilihan raya umum

Sementara itu Leiking juga disoal bagaimakah Warisan bakal menangani isu pengagihan kerusi etnik Kadazandusun Murut (KDM) dalam pilihan raya umum akan datang.

Beliau berkata, rakan kongsi Warisan tidak melihat kerusi berkenaan berdasarkan pertimbangan kaum.

Beliau berkata, Warisan dan rakan kerjasamanya merupakan parti pelbagai kaum. Malah Upko yang sebelum ini dilihat sebagai parti KDM, telah melalui proses penjenamaan semula.

“Bila kita agih kerusi, kita tidak dasarkan kepada satu-satu parti, tetapi atas kemampuan dan persefahaman antara parti dalam gabungan kami.

“Anda tidak boleh kata, ‘saya wakili komuniti ini, justeru komuniti saya kuasai semua kerusi’. Saya fikir itu salah, tetapi kita harus ada strategi.

“Kita dapat lihat bagaimana Upko melangkah maju daripada sebuah parti KDM kepada parti pelbagai kaum. Jadi saya tidak fikir kita boleh katakan bahawa ia adalah parti KDM,” katanya.

Leiking berkata, Shafie akan berbincang dengan pemimpin parti gabungan cara terbaik untuk menangani 73 kerusi DUN yang bakal dipertandingkan.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Bakal Lancar Kilang Minyak Masak Ketiga Ogos Ini

TUARAN:  Sabah akan membuka kilang minyak masak ketiga di negeri ini di daerah Keningau, bulan depan.

Kilang minyak masak ketiga ini akan dilaksanakan oleh Lwmbaga Kemajuan Tanah Negeri Sabah (SLDB).

Ketua Menteri, Datuk Seri Mohd Shafie Apdal, berkata pihak pengurusan SLDB sudah memaklumkannya untuk pelancaran kilang itu pada bulan depan.

“Pembukaan kilang ini akan memberi peluang pekerjaan kepada penduduk di daerah itu selain sumber pendapatan kepada penanam kelapa sawit.

“Kilang di Keningau akan dilaksanakan oleh SLDB. Sebelum ini kita sudah ada dua kilang minyak masak iaitu di Tawau yang dikendalikan oleh Benta Wawasan manakala di Sandakan oleh Sawit Kinabalu,” katanya dalam sidang media selepas majlis ramah mesra bersama peneroka kecil getah di Pusat Latihan Lembaga Industri Getah Sabah (LIGS) di sini hari ini.

Sebelum ini, Sabah melancarkan kilang pertama minyak masak dengan jenama BESS di Tawau dan kilang kedua di Sandakan dengan jenama GOLD pada 4 Julai lalu.

Difahamkan jenama minyak masak terbaharu ini akan dikenali sebagai Onsoi (bahasa tempatan).- BorneoToday


SPRM Tawar Tempatkan Pegawai Kanan Di Pejabat Ketua Menteri Sabah

KOTA KINABALU, 11 Sept: Suruhanjaya Pencegahan Rasuah Malaysia (SPRM) sedia menempatkan seorang pegawai kanannya di pejabat Ketua Menteri Sabah sebagai satu usaha pencegahan, demi memastikan tidak berlaku sebarang rasuah dan salahguna kuasa.

Tawaran itu dibuat oleh Ketua Pesuruhjaya SPRM Latheefa Beebi Koya yang berkata penempatan pegawai kanan SPRM di pejabat Ketua Menteri atau Menteri Besar adalah perkara biasa yang dilaksanakan SPRM bagi tujuan pencegahan agar tidak ada peluang berlaku salah  laku rasuah.

Beliau berkata Ketua Menteri Sabah Datuk Seri Mohd Shafie Apdal telah memaklumkan kepadanya bahawa bahawa pejabat Ketua Menteri amat mengalu-alukan cadangan berkenaan, dan ia akan dilaksanakan dalam masa terdekat.

Beliau berkata demikian ketika ditemui pemberita selepas melakukan kunjungan hormat kepada Mohd Shafie, di pejabatnya di Pusat Pentadbiran Negeri Sabah, di sini hari ini, dan turut serta dalam kunjungan hormat itu ialah Pengarah SPRM Sabah Datuk Sazali Salbi.

Menurutnya ia adalah perjumpaan rasmi pertama kepada Mohd Shafie bagi membincangkan beberapa perkara khususnya mengenai usaha meningkatkan pencegahan rasuah di peringkat Sabah.

Sementara itu, ditanya sama ada SPRM masih menjalankan siasatan rasuah terhadap pemimpin di Sabah yang pernah disiasat sebelum ini, beliau berkata siasatan terhadap mana-mana kes tidak akan ditutup hanya kerana seseorang itu telah berkuasa dalam kerajaan.

“Bagaimanapun SPRM turut melakukan penilaian terhadap setiap siasatan yang dibuat kerana semasa zaman kerajaan dahulu (Barisan Nasional), SPRM selalu dijadikan alat politik oleh pihak tertentu apabila banyak aduan dibuat hanya untuk mengenakan musuh politik.

“Tiada yang dihentikan hanya kerana seseorang telah berkuasa, kami tidak akan berhenti secara automatik, kami cuma berhenti jika kes itu tidak lebih daripada sekadar aduan, perlu difahami sebagai contoh ada laporan dibuat kerana bermotif politik.

“Sejak sekian lama SPRM telah digunakan sebagai alat politik, laporan dibuat untuk menyerang orang lain. Kami bekerja keras untuk menjadi profesional, kami tidak mahu digunakan sebagai medan untuk orang membuat laporan terhadap sesama sendiri,” tegasnya.


Filipina Dilapor Hantar Pulang Ratusan Pelancong China Balik Ke Wuhan

Pegawai penerbangan Filipina pada semalam menyatakan bahawa kira-kira 500 pelancong China dari Wuhan yang mendarat di Kalibo, Aklan akan dihantar pulang ke tempat asal mereka, lapor CNN.

Pengarah Eksekutif Lembaga Penerbangan Awam, Carmelo Arcilla, menyatakan bahawa pesawat daripada syarikat Royal Air Charter dan Pan Pacific Airline akan digunakan bagi menghantar pulang kesemua pelancong tersebut.

Kesemua mereka dilaporkan telah dipecahkan kepada tiga kumpulan untuk dihantar pulang.

Difahamkan, syarikat penerbangan Pan Pacific Airlines serta Royal Air Philippines sebelum ini telah menawarkan penerbangan terus dari Wuhan ke Kalibo.

Arcilla menegaskan bahawa syarikat penerbangan mempunyai kelulusan untuk menghantar pulang warga China itu kerana mereka adalah merupakan penduduk Wuhan.

Pegawai Kesihatan Daerah, Cornelio Cuachon semalam menyatakan, seramai 135 orang warga China dilaporkan tiba di Filipina sebelum pengumuman mengenai penggantungan penerbangan dari dan ke Wuhan dibuat oleh pihak berkuasa tempatan.

Walau bagaimanapun, tiada warga China yang dikuarantin dan dirujuk ke hospital kerana tidak menunjukkan simptom dijangkiti koronavirus tersebut.


8 Pelajar, 4 Wanita Antara Ditangkap Berjudi

LAHAD DATU : Seramai lapan pelajar antara 20 individu yang diberkas kerana melanggar Perintah Kawalan Pergerakan (PKP) di daerah ini bermula 24 April hingga semalam.

Semua yang diberkas berusia 14 hingga 48 tahun iaitu 16 lelaki dan empat wanita.

Ketua Polis Daerah Lahad Datu, Asisten Komisioner Nasri Mansor berkata, semua tangkapan dijalankan menerusi Op COVID-19 yang yang dilaksanakan ketika ini.

Katanya, tangkapan membabitkan pelajar itu berlaku di sebuah rumah di Kampung Teck Guan pada 24 April lalu, kira-kira jam 10 malam.

“Keseluruhan individu yang ditahan dalam serbuan itu seramai 14 orang dan lapan adalah pelajar sekolah.

“Ketika serbuan mereka leka berjudi daun terup dan semua mereka turut didapati melanggar PKP,” katanya dalam satu kenyataan media, hari ini.

Nasri berkata, secara keseluruhan individu yang diberkas dalam tempoh sama turut memiliki pelbagai jenis pekerjaan antaranya pembantu kedai, peniaga, penjual ikan, buruh ladang dan penjual rokok.

“Antara alasan diberikan jumpa kawan, jumpa sepupu dan juga tangkapan kerana menjual rokok seludup yang melambung tinggi ketika ini.

“Dalam pada itu, terdapat juga suspek yang diberkas ketika berburu,” katanya.

Katanya, semua tangkapan dibawa ke Ibu Pejabat Polis Daerah (IPD) Lahad Datu untuk tindakan lanjut.

“Kes disiasat mengikut Seksyen 6 (1) Akta Rumah Judi Terbuka 1953, Seksyen 269 Kanun Keseksaan, Peraturan 11 (1) Peraturan-Peraturan Pencegahan dan Pengawalan Penyakit Berjangkit (Langkah-langkah di Dalam Kawalan Tempat Jangkitan) (No.3) 2020,” katanya.


Jumpa Mayat Dengan Kesan Kecederaan Di Jalan Istana

KOTA KINABALU: Mayat lelaki dengan kesan luka di muka ditemui di kawasan bangunan lama Jabatan Kerja Raya (JKR) di Jalan Istana, di sini, hari ini.

Mayat yang belum dikenal pasti identiti dan dianggarkan berusia lingkungan 30 tahun itu ditemui jam 6.30 pagi oleh orang awam yang melalui kawasan berkenaan untuk ke tempat kerja sebelum memaklumkan kepada polis.

Ketua Polis Daerah Kota Kinabalu, Asisten Komisioner Habibi Majinji berkata, sebaik menerima makluman awam, sepasukan pegawai dan anggota dikerah ke lokasi kejadian.

Katanya, siasatan di lokasi kejadian mendapati, mayat lelaki terbabit terbaring dengan beberapa kesan kecederaan.

“Pemeriksaan awal di badan mangsa mendapati terdapat enam kesan luka kecil di muka, satu di telinga kanan dan lebam di leher.

“Bagaimanapun, kecederaan di muka mangsa belum dipastikan sama ada disebabkan oleh senjata, gigitan atau cakaran haiwan liar memandang kawasan berkenaan mempunyai banyak monyet,” katanya ketika dihubungi, hari ini.

Habibi berkata, siasatan diteruskan termasuk mendapatkan bantuan daripada Unit Forensik Ibu Pejabat Kontinjen (IPK) Sabah untuk membuat pemeriksaan di tempat kejadian.

“Kita juga menghubungi Unit Anjing Pengesan (K9) untuk membantu siasatan lanjut selain menemubual saksi kejadian.

“Mayat mangsa juga akan menjalani proses bedah siasat selepas ujian saringan Covid-19,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pinjaman RM300 juta AirAsia: Tiada Apa Tersembunyi, Disembunyi, Kata Shafie

PETALING JAYA: Bekas ketua menteri Sabah Shafie Apdal berkata tiada apa yang tersembunyi atau disembunyikan berhubung pinjaman RM300 juta Sabah Development Bank (SDB) kepada AirAsia Berhad dan beliau mengalu-alukan siasatan dilakukan Suruhanjaya Pencegahan Rasuah Malaysia (SPRM).

Katanya, permohonan itu bukan dibuat dalam tempoh semalaman sebaliknya SDB sudah melakukan siasatan dan pertimbangan terbaik serta menyeluruh sebelum kelulusan diberikan.

“AirAsia Berhad adalah sebuah syarikat yang berdaftar di Bursa Malaysia, justeru sebarang urusan transaksi bernilai RM300 juta sudah tentu kelulusan diberikan selepas semua syarat pinjaman dipatuhi oleh pemohon,” katanya dalam kenyataan hari ini.

Dalam pada itu, Shafie berkata sebagai syarikat penerbangan yang menjadi pilihan rakyat, AirAsia mempunyai pelan pembangunan yang memberi manfaat kepada Sabah dengan syarikat tersebut menyasarkan mencipta sebanyak 100,000 peluang pekerjaan di negeri ini.

Katanya, syarikat penerbangan itu merancang beberapa projek pembangunan di Kota Kinabalu antaranya stor simpanan hasil pertanian dikenali sebagai “OurFarm”, selaras sasaran mereka menjadi pengedar utama hasil pertanian dan perikanan yang dijual melalui perniagaan digital atau e-commerce.

“AirAsia juga merancang membelanjakan RM110 juta untuk membangunkan Lapangan Terbang Antarabangsa Kota Kinabalu (KKIA) sebagai hab antarabangsa mereka.

“Segala perancangan AirAsia itu sudah tentu memberi manfaat kepada Sabah sebagai negeri yang kaya hasil pertanian dan perikanan,” katanya.

Shafie berkata, malah semasa beliau menjadi ketua menteri, Pelan Tindakan Pembangunan Pertanian 2021-2030 dilancarkan untuk menjadikan negeri itu pengeluar produk pertanian dan memastikan jaminan makanan bagi negara.

Katanya, dengan adanya bekalan produk pertanian, petani sudah tentu mampu menjana lebih banyak pendapatan dengan pasaran lebih luas sehingga ke peringkat antarabangsa dengan menjadikan AirAsia sebagai perantara.

“Untuk memasarkan produk pertanian, sistem pengangkutan amat penting justeru AirAsia bersedia menyediakan penerbangan agar setiap produk itu dapat sampai ke destinasi dengan cepat sebelum rosak,” katanya.

Shafie berkata, dalam sektor pelancongan pula, sudah tentu kegemilangan Sabah sebagai pusat tumpuan pelancong akan kembali sekiranya sasaran AirAsia menjadikan negeri itu sebagai hab antarabangsa menjadi realiti.

Beliau berkata, pihaknya sedar sebelum Covid-19 melanda, ekonomi Sabah meningkat dengan pesat dalam sektor pelancongan dan rakyat menerima limpahan ekonomi yang tidak terbatas di semua peringkat bukan sahaja di Kota Kinabalu tetapi melimpah sehingga ke pantai timur Sabah.

“Sebagai pentadbir negeri, kita tidak boleh bergantung kepada 1 syarikat penerbangan seperti Malaysia Airlines (MAS) semata-mata, sebaliknya peranan syarikat lain terutama AirAsia juga tidak boleh diperkecilkan.

“Sehubungan itu, sebagai sebuah kerajaan yang bertanggungjawab memajukan ekonomi, kerjasama erat perlu dilakukan dengan AirAsia kerana jika perancangan mereka berjaya, rakyat Sabah sendiri akan menerima manfaat,” katanya.- FMT


108 Individu Tiba Di Tawau Dari Nunukan, Indonesia Dikuarantin

TAWAU: Seramai 108 warga tempatan dan pemegang pas lawatan sosial jangka panjang yang dibawa masuk dari Nunukan, Indonesia ke Tawau, hari ini telah dihantar ke pusat kuarantin.

Jumlah itu terdiri daripada 46 lelaki dan 62 perempuan termasuk 18 kanak-kanak membabitkan 86 warga tempatan dan 22 warga Indonesia.

Mereka dibawa menaiki feri KM Francis Express yang dikemudi tujuh anak kapal warga Indonesia, selamat tiba di Terminal Feri Tawau, pukul 11.11 pagi tadi.

Pengarah Keselamatan Negeri, Majlis Keselamatan Negara (MKN) Sabah Sharifah Sitti Saleha Habib Yussof ketika dihubungi mengesahkan perkara tersebut.

“Kumpulan ini sepatutnya dibawa masuk ke Tawau pada fasa ketiga proses membawa pulang rakyat Malaysia yang terkandas di Indonesia selepas pelaksanaan Perintah Kawalan Pergerakan (PKP), 18 Mac lalu.

“Bagaimanapun, mereka tidak sempat menaiki feri tersebut menyebabkan satu lagi usaha membawa pulang kumpulan berkenaan, hari ini,” katanya.

Tambah Sharifah, semua individu yang ingin pulan ke Sabah perlu mendapat kelulusan Kerajaan Negeri terlebih dahulu sebelum dibenarkan pulang.

“Seperti sebelumnya, operasi hari ini membabitkan semua agensi petugas barisan hadapan termasuk polis, Jabatan Imigresen Malaysia, pasukan perubatan, Agensi Penguatkuasaan Maritim Malaysia (APMM), Angkatan Tentera Malaysia, Angkatan Pertahanan Awam, RELA dan banyak lagi.

“Ia bagi memastikan operasi membawa pulang kumpulan berkenaan mengikut prosedur operasi standard (SOP) yang ditetapkan,” katanya.

Menurutnya, semua kumpulan individu tersebut dihantar ke pusat kuarantin Institut Pendidikan Guru (IPG) Kampus Tawau untuk menjalani proses kuarantin wajib selama 14 hari.

“Saya melihat usaha ini menunjukkan keprihatinan kerajaan kegeri terhadap rakyatnya yang berada di luar negara sekali gus dapat mengekang dan mengawal penularan wabak Covid-19 di sini,” katanya.


‘Ibu pesan, jangan bercinta’

“SAYA berpegang pesan ibu, fokus pada pelajaran di sekolah dan jangan bercinta, belajar dulu rajin-rajin,” kata pelajar cemerlang Sijil Pelajaran Malaysia (SPM), Mohd. Danish Iskandar Amran.

Pelajar Sekolah Menengah Kebangsaan (SMK) Agama Kota Kinabalu itu memperoleh 9A+ dan 2A dalam SPM 2018 yang diumumkan Pengarah Pendidikan Sabah, Mistirine Radin di Kota Kinabalu, hari ini.

Mohd. Danish berkata, untuk berjaya dalam pelajaran, dia sentiasa mendengar nasihat ibu bapanya, Asmahwati Mohamad Kassim 46, dan Amran Muhd Zamzam, 48, yang juga guru di Sekolah Kebangsaan (SK) Tandek dan Sekolah Menengah Kebangsaan (SMK) Tandek 2, Kota Marudu.

Anak kedua daripada empat beradik itu berkata, dia tidak memperuntukkan tempoh masa tertentu untuk mengulang kaji pelajaran setiap hari, sebaliknya sentiasa fokus dalam kelas.

“Mesti fokus setiap masa di dalam kelas dan mendengar apa yang diajar oleh guru… jangan tidur. Kalau kita fokus, kita mudah faham apa yang diajar guru.

“Selain itu, saya buang perasaan malu apabila sering ke bilik guru untuk berjumpa guru dan bertanyakan soalan serta minta diterangkan apa yang tidak faham,” katanya yang bercita-cita menjadi jurutera.

Mohd. Danish yang berasal dari Kota Marudu turut aktif dalam program inovasi di sekolah apabila menyertai pertandingan Olimpiad Sains dan Matematik Peringkat dan Pertandingan Robotik Antarabangsa di Putrajaya, tahun lalu.

Walaupun sibuk dengan aktiviti berkenaan, dia mengakui tetap mencari masa untuk mengulang kaji pelajaran.

Sementara itu, pelajar SMK St Patrick, Tawau, Carolina Lee Pei Qian yang memperoleh 10A+ berkata, dia sentiasa membuat latihan serta mengkaji soalan peperiksaan lalu.

“Saya banyak mengkaji soalan SPM yang lalu supaya sentiasa faham bentuk soalan, selain rajin bertanya kepada guru,” katanya. – Harian Metro


Wartakan 31 Ogos Sebagai ‘Hari Sabah’, Kerajaan Negeri Diberitahu

KOTA KINABALU: Ahli politik veteran Sabah, Mohd Noor Mansoor, mencabar pimpinan kerajaan negeri supaya bertindak lebih berani dan segera mewartakan Hari Sabah sebagai memperingati kemerdekaan negeri itu pada 31 Ogos 1963.

“Jika Sarawak berbangga menyambut 22 Julai setiap tahun sejak 2016 sebagai Hari Sarawak, mengapa kita tiada Hari Sabah?” katanya dalam kenyataan hari ini, memperingati sambutan Hari Sabah Ke-58, semalam.

Sambutan disiarkan secara langsung dalam platform maya oleh Parti Progresif Sabah (SAPP) di ibu pejabat parti berkenaan, di sini.

Seramai 300 peserta membabitkan kepemimpinan dan ahli SAPP serta Parti Solidariti Tanah Air (STAR) mengambil bahagian dalam sambutan maya itu, yang turut disertai aktivis dan badan bukan kerajaan (NGO).

Pada Julai lalu, Timbalan Ketua Menteri Jeffrey Kitingan, yang juga Presiden STAR, berkata Hari Sabah dijangka disambut secara rasmi bagi kali pertama bermula tahun depan.

Katanya, beliau sudah menyiapkan kertas Kabinet bagi mewartakan Hari Sabah, yang memang sebelum ini menjadi majlis tahunan disambut parti terbabit.

Dalam pada itu, Mohd Noor, yang juga bekas menteri kewangan di bawah kerajaan Berjaya, turut mengingatkan peserta bahawa Malaysia terbentuk sejak 58 tahun lalu pada 16 September 1963.

Sambil mengimbau kembali detik berkenaan pada 31 Ogos 1963, beliau berkata Gabenor Borneo Utara (Sabah) William Goode, mengeluarkan kenyataan sempena Hari Sabah, iaitu berkerajaan sendiri dan merdeka daripada penjajahan British.

Kitingan, dalam ucapannya optimis Hari Sabah akan diwartakan, sekali gus menjadi sambutan rasmi negeri bermula tahun depan.

“Ini akan membuka lebih banyak peluang kepada Sabah pada masa depan dan melonjakkan status Sabah,” katanya.

Kitingan berkata, Ketua Menteri Hajiji Noor dan barisan Kabinet negeri secara prinsipnya “kesemuanya bersetuju” dengan cadangan mewartakan Hari sabah sebagai acara sambutan rasmi negeri.

Katanya, kertas cadangan akan dimuktamadkan dan dibentangkan dalam Kabinet untuk tindakan seterusnya.

Presiden SAPP Yong Teck Lee berkata beliau juga meletakkan harapan tinggi Hari Sabah akhirnya menjadi realiti.

Bekas ketua menteri itu turut menyatakan keterujaannya terhadap reaksi positif rakyat Sabah, badan korporat dan pimpinan politik yang memulakan tanda pagar #SabahDay dalam media sosial.

“Saya berharap, kita akan menyambut hari bersejarah itu dalam skala lebih besar di seluruh Sabah,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bubar DUN Sabah: Ketua Menteri, 32 individu Fail Notis Penarikan Permohonan Merayu

PUTRAJAYA: Ketua Menteri Sabah, Datuk Hajiji Noor dan 32 individu lain menarik balik permohonan untuk mendapatkan kebenaran merayu di Mahkamah Persekutuan bagi mencabar persetujuan Yang di-Pertua Negeri Sabah, Tun Juhar Mahiruddin, untuk membubarkan Dewan Undangan Negeri (DUN), Julai lalu.

Menerusi kenyataan media, Tetuan F.T. Ahmad & Co, yang mewakili Hajiji dan 32 individu memaklumkan, notis penarikan balik permohonan itu difailkan di Mahkamah Persekutuan hari ini melalui sistem e-filing.

Firma guaman itu mengesahkan bahawa mereka menerima arahan daripada Hajiji untuk menarik balik notis usul rayuan ke Mahkamah Persekutuan.

“Anak guam kami kekal dengan pendirian bahawa pembubaran DUN Sabah adalah salah dari aspek Perlembagaan negeri Sabah dan atas alasan bimbang dengan penularan pandemik COVID-19.

“Bagaimanapun, kami telah menasihati mereka bahawa memandangkan Pilihan Raya Negeri (PRN) Sabah berlangsung baru-baru ini dan penularan COVID-19, lebih baik permohonan itu ditarik balik atas kepentingan semua pihak,” kata peguam Wilson Chang Khai Sim yang bertindak bagi pihak pemohon.

Beliau berkata berikutan PRN Sabah yang berlangsung 26 September lalu, ramai daripada 33 pemohon dalam kes itu dipilih semula sebagai anggota DUN atau kini memegang jawatan EXCO dalam kerajaan negeri.

“Difahamkan bahawa kerajaan Sabah akan mengkaji dan merangka prosedur yang jelas dan nyata yang akan digunakan jika DUN Sabah dibubarkan pada masa akan datang,” katanya.

Kesemua 33 pemohon termasuk bekas Ketua Menteri Sabah, Tan Sri Musa Aman pada 10 September lalu memfailkan permohonan kebenaran merayu terhadap keputusan Mahkamah Rayuan.

Pemohon memohon kebenaran untuk memulakan semakan kehakiman di Mahkamah Tinggi bagi mencabar keputusan Tun Juhar.

Bagaimanapun, permohonan mereka ditolak oleh Mahkamah Tinggi.

Pada 8 September, Mahkamah Rayuan turut menolak permohonan mereka dan mengekalkan keputusan Mahkamah Tinggi. Berikutan keputusan Mahkamah Rayuan itu, PRN Sabah diteruskan.

Kesemua pemohon pada 29 Julai mendakwa mereka mempunyai majoriti dalam DUN dan mahu Tun Juhar membenarkan mereka mengangkat sumpah bagi membentuk kerajaan negeri yang baharu, sekali gus menggulingkan kerajaan negeri pimpinan Ketua Menteri Sabah, Datuk Seri Mohd Shafie Apdal ketika itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Apdal Jumpa Guan Eng Bincang PRK Sandakan

KOTA KINABALU: Datuk Seri Mohd. Shafie Apdal akan bermesyuarat dengan Setiausaha Agung DAP, Lim Guan Eng esok untuk membincangkan calon sesuai dan persediaan menghadapi Pilihan Raya Kecil (PRK) Parlimen Sandakan.

Presiden Parti Warisan Sabah (Warisan) itu berkata, DAP akan membuat keputusan tentang kerusi tersebut manakala Warisan dan sekutunya yang lain akan membantu memastikan kemenangan dipertahankan.

“Perbincangan saya dengannya adalah untuk persediaan dan memastikan jentera kami bersedia untuk PRK,” katanya kepada pemberita selepas Persidangan Perwakilan Warisan Bahagian Semporna hari ini.

Mohd. Shafie berkata, DAP tidak mempunyai masalah mempertahankan kerusi berkenaan jika semua jentera bekerjasama dan bersatu.

Sementara itu, mengenai perkembangan politik Sabah, Ketua Menteri berkata, Warisan akan meneruskan kerjasama yang telah pun terjalin dengan Parti Pribumi Bersatu Malaysia (Bersatu).

“Kami telah bekerja di peringkat Persekutuan. Kami ada menteri Persekutuan dan akan memastikan kerjasama ini berjaya,” tegasnya.

Beliau bagaimanapun tidak menyatakan secara khusus tentang kerjasama dengan Bersatu Sabah.

Semalam, Bersatu Sabah dilancarkan secara rasmi oleh Pengerusinya, Tun Dr. Mahathir Mohamad dan dikatakan telah menerima 120,076 borang keahlian rakyat Sabah.

Sebelum ini, Warisan dan parti sekutunya di Sabah telah meminta Bersatu agar berpegang kepada janjinya sebelum pilihan raya umum lalu untuk tidak masuk ke Sabah.

Dr. Mahathir ketika pelancaran bagaimanapun berjanji Bersatu akan menyokong Warisan bukannya untuk mengguling kerajaan serta tidak akan meminta apa-apa jawatan.

Pelancaran itu hanya dihadiri Pengerusi PKR Sabah, Christina Liew manakala pemimpin Pakatan Harapan (PH) Sabah yang lain serta Warisan tidak datang.

Mohd. Shafie bagaimanapun telah menyambut ketibaan Dr. Mahathir di Lapangan Terbang Antarabangsa Kota Kinabalu (KKIA) sebelum itu dan kedua-dua pihak melakukan sedikit perbincangan.

Antara yang dilihat hadir ialah pembangkang Sabah seperti Presiden Parti Solidariti Tanah Airku, Datuk Dr Jeffrey Kitingan, pemimpin Parti Bersatu Sabah (PBS) dan Ahli Parlimen Kimanis, Datuk Seri Anifah Aman. – BorneoToday


ADUN Kunak Norazlinah Positif Covid-19

KOTA KINABALU: Ahli Dewan Undangan Negeri (ADUN) Kunak Norazlinah Arif mengesahkan beliau positif Covid-19 dan kini sedang menerima rawatan di hospital.

Norazlinah berkata beliau menjalani ujian saringan kali kedua semalam, dan didapati positif.

“Saya kini menjalani kuarantin dan rawatan di sebuah hospital di Kota Kinabalu,” katanya ketika dihubungi Bernama.

Katanya, ketika ini beliau tidak mengalami sebarang simptom Covid-19.

Beliau sebelum ini menjalani kuarantin kendiri selama 14 hari selepas didapati mempunyai kontak rapat dengan individu positif Covid-19, dan ujian saringan pertama dilakukan pada 1 Okt lepas.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perlu Sistem Ramalan Kaji Cuaca Lebih Canggih – Bung Moktar

KOTA KINABALU, 7 Feb : Kerajaan Sabah memerlukan sistem ramalan kaji cuaca yang canggih dengan kemampuan menyalurkan maklumat tepat dalam usaha mengurangkan kesan banjir terutama di kawasan sering terdedah dengan bencana itu.

Timbalan Ketua Menteri Datuk Seri Bung Moktar Radin berkata dengan ketepatan ramalan cuaca, maklumat diperoleh boleh disalurkan lebih awal kepada orang ramai sekali gus memberi ruang untuk bersiap-siaga dalam menghadapi sebarang kemungkinan banjir di kawasan masing-masing.

“Jika kita memiliki sistem ramalan kaji cuaca yang lebih canggih dan efisien, kita boleh bersedia lebih awal dan ini sudah tentu mampu mengurangkan impak banjir yang berlaku selain dapat menggerakkan bantuan lebih awal kepada mangsa.

“Kita akan mencadangkan perkara ini (keperluan sistem ramalan kaji cuaca yang canggih) kepada kerajaan Persekutuan untuk memohon peruntukan memandangkan Sabah juga berhadapan risiko banjir yang berlaku hampir setiap tahun,” katanya dalam kenyataan hari ini.

Menurut Bung Moktar, pengalaman beberapa negeri termasuk Sabah berhadapan bencana banjir secara tiba-tiba dan telah mengakibatkan kerugian besar perlu dijadikan pengajaran agar langkah proaktif segera diambil bagi memastikan perkara sama tidak berulang.

Menteri Kerja Raya Sabah itu juga berkata Pusat Kawalan Operasi Bencana di seluruh daerah di Sabah juga perlu dilengkapi dengan peralatan bantuan menyelamat mangsa banjir dan ia mestilah dalam kondisi yang baik bagi memastikan operasi menyelamat mangsa banjir berjalan lancar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bahana Putus Cinta…

BEIJING: Sebuah pesawat domestik di China terpaksa melakukan pendaratan kecemasan selepas seorang penumpang wanita yang mabuk cuba memecahkan tingkap.

Laporan mengatakan wanita itu Li, 29, berbuat demikian kerana kecewa kerana hubungan cinta dengan teman lelaki putus di tengah jalan.

Rabu lalu, pengguna media sosial berkongsi laporan berita mengenai kejadian dalam pesawat Loong Air itu.

Berdasarkan laporan polis pada 25 Mei lalu, Li mengambil alkohol sebelum menaiki penerbangan berkenaan.

Gulf News melaporkan polis berkata, wanita itu menghabiskan setengah liter alkohol tempatan yang dikenali sebagai baijiu.

Minuman keras itu mengandungi paras alkohol antara 35 hingga 60 peratus.

Wanita itu kemudian dikatakan hilang pertimbangan ketika pesawat itu berada pada ketinggian kira-kira 30,000 kaki di udara.

Foto yang dikongsi di platform media sosial China seperti Weibo menunjukkan Li menangis di tempat duduknya dan memukul tingkap kaca berulang kali.

Kru kabin dan penumpang lain dilihat cuba menenangkannya.

Rakaman dari dalam pesawat menunjukkan pramugari cuba memindahkan Li dari tempat duduknya ketika dia memecahkan lapisan pertama tingkap.

Tidak lama kemudian, pesawat berkenaan terpaksa mendarat cemas di Lapangan Terbang Antarabangsa Zhengzhou Xinzheng, di ibu kota Henan.

Li ditahan dan pemeriksaan lanjut mendapati dia berada dalam keadaan mabuk.

Bagaimanapun, tiada laporan berhubung bentuk tindakan atau hukuman yang diterima oleh wanita berkenaan.- AGensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amaran Cuaca Buruk Di Pantai Barat Sabah

KUALA LUMPUR, 17 Jan : Jabatan Meteorologi Malaysia (MetMalaysia) hari ini mengeluarkan amaran cuaca buruk dengan hujan lebat dijangka berterusan di Pantai Barat Sabah mulai esok hingga Selasa.

MetMalaysia dalam kenyataan pada 11.30 pagi, turut mengeluarkan amaran cuaca waspada dengan hujan lebat dijangka berlaku di beberapa kawasan di Sabah dan Sarawak serta Labuan, hingga esok.

Kawasan yang dijangka terlibat ialah Sandakan (Kinabatangan) di Sabah, Miri (Subis, Beluru, Miri dan Marudi) dan Limbang di Sarawak, serta Labuan.

Keadaan cuaca sama juga diramal bermula esok hingga Selasa di Pedalaman (Sipitang, Tenom, Kuala Penyu, Beaufort, Keningau dan Tambunan), Sandakan (Telupid, Beluran dan Sandakan) dan Kudat di Sabah. – BERNAMA


Pengutip sampah rogol, bunuh pelancong

BANGKOK: Polis Thailand menahan pengutip sampah yang merogol dan membunuh seorang pelancong wanita Jerman, hari ini.

Mayat mangsa berusia 27 tahun ditemui bawah timbunan batu dan daun kering di pulai Kon Sichang, semalam.

Jurucakap polis Krissana Pattanacharoen berkata mangsa yang memasuki Thailand pada 23 Mac lalu dipukul dengan teruk di muka dan tengkorak.

Menurut Krissana, suspek Ronnakorn Romruen, 23, bertemu dengan mangsa berhampiran lokasi kejadian sebelum merogolnya.

“Bimbang mangsa membuat laporan polis, suspek menghentak dahi dan muka mangsa dengan batu,” katanya.

Polis berjaya menahan Ronnakorn yang masih memakai baju dan seluar berlumuran darah di rumahnya beberapa jam selepas membunuh mangsa.

Suspek didakwa melakukan pembunuhan terancang, merogol dan menyembunyikan mayat.

Ronnakorn mengaku bersalah dan turut mengaku mengambil dadah sebelum melakukan jenayah itu. – AFP


COVID-19: 2,154 Kes Baharu, 6 Kematian Hari Ini

PUTRAJAYA: Kementerian Kesihatan melaporkan 3,275 pesakit sembuh berbanding 2,154 kes baharu Covid-19 dengan enam kematian.

Ini menjadikan 286,904 kes pulih daripada keseluruhan 310,097 kes Covid-19 dengan 1,159 kematian yang direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 22,034 kes aktif dengan 87 daripada 184 pesakit di unit rawatan rapi memerlukan bantuan pernafasan.

Daripada jumlah kes baharu itu, beliau berkata, sebanyak 2,149 kes ialah penularan tempatan dan lima lagi kes import.

Katanya, kes penularan tempatan membabitkan 1,339 warganegara dan 810 warga asing.

Selangor masih mencatatkan jumlah jangkitan tertinggi, iaitu 794 kes.

“Daripada jumlah ini, 666 kes daripada kluster dan saringankontak rapat,” katanya dalam kenyataan.

Ia diikuti Johor (463), Sarawak (250), Pulau Pinang (119), Perak (109), Kuala Lumpur (108), Sabah (97), Negeri Sembilan (77), Kelantan (57), Pahang (38), Terengganu (16), Melaka (10), Kedah (9), Putrajaya (4), Labuan (2 ) dan satu kes di Perlis.

Beliau berkata, lima kematian dilaporkan di Selangor dan baki satu lagi di Kedah.

Katanya, semua kematian itu membabitkan warganegara berusia 52 hingga 87 tahun, dengan lima daripadanya menghidap penyakit seperti jantung, kencing manis dan darah tinggi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kota Kinabalu Terkawal – Polis

KOTA KINABALU: Ibu Pejabat Polis Daerah (IPD) Kota Kinabalu hari ini menafikan khabar angin bahawa akan berlaku sesuatu yang tidak diingini di bandar raya ini akibat pergolakan politik semasa di negeri ini.

Ketua Polis Daerah Kota Kinabalu, Asisten Komisioner Habibi Majinji, berkata orang ramai di sekitar bandar raya ini diminta tidak mempercayai khabar angin disebarkan di media sosial.

“Untuk makluman, keadaan di sekitar bandar raya ini terkawal dan tiada apa-apa yang berlaku seperti disebarkan melalui media sosial.

“Masyarakat khususnya di bandar raya ini supaya tidak mudah mempercayai mesej tidak benar,” katanya.

Beliau berkata, masyarakat juga dinasihatkan supaya jangan menghebahkan berita atau mesej tidak benar.

“Polis memberi amaran kepada individu supaya tidak menyebarkan khabar angin hingga mencetuskan panik.

“Kita akan menyiasat mengenai penyebaran masej palsu berkenaan,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Facebook, Whatsapp & Instagram ‘Down’, Pengguna Kongsi Tak Dapat Akses Ketiga-tiga Aplikasi

Berjuta-juta pengguna media sosial menghadapi masalah tidak boleh mengakses aplikasi Facebook, Facebook Messenger, Instagram dan WhatsApp bermula tengah malam tadi sehingga pagi ini.

Menurut laporan DownDetector, masalah ‘crash’ itu didakwa bermula sekitar 11.44 malam tadi dan menjejaskan penggunanya di seluruh dunia.

Sementara itu di Twitter, #WhatsApp menjadi ‘trending’ nombor satu di Malaysia hingga mencapai sehingga lebih satu juta ciapan, diikuti #facebookdown.

We’re aware that some people are experiencing issues with WhatsApp at the moment. We’re working to get things back to normal and will send an update here as soon as possible. Thanks for your patience!

Laporan Daily Mail juga menunjukkan netizen saling meluahkan masalah mereka yang gagal mengakses aplikasi-aplikasi tersebut di Twitter.

Bagaimanapun punca masalah tersebut tidak dapat dikenal pasti setakat ini.

Menjengah ke laman Twitter, rata-rata pengguna meluahkan bahawa mereka tidak dapat mengakses ketiga-tiga aplikasi tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpostga-tiga aplikasi tersebut.


PKP Sambung Sehingga Aidiladha?

KUALA LUMPUR: Kes Covid-19 yang melebihi angka 5,000 bagi empat hari berturut-turut membayangkan Perintah Kawalan Pergerakan (PKP) Sekatan Pergerakan Penuh (SPP) akan disambung lagi.

SPP Fasa 1 dijadualkan tamat pada Isnin ini namun kriteria sasaran untuk beralih ke fasa berikutnya masih belum dipenuhi terutama angka kes baharu yang tidak menunjukkan penurunan.

Sektor perkilangan sekali lagi menyumbang kepada jumlah kes positif harian tertinggi dengan 80 peratus kluster baharu yang dikesan adalah dari tempat kerja.

Berdasarkan pelan pemulihan negara yang dibentangkan Perdana Menteri Tan Sri Muhyiddin Yassin pada 15 Jun lalu menetapkan untuk memasuki Fasa 2 adalah kes harian Covid-19 di bawah 4,000; kapasiti katil unit rawatan rapi (ICU) berada pada tahap ‘sederhana’; dan 10 peratus penduduk sudah diberi vaksin sepenuhnya.

Menurut Jawatankuasa Khas Jaminan Akses Bekalan Vaksin Covid-19 (JKJAV), sehingga malam tadi hanya enam peratus penduduk yang sudah menerima vaksin.

Menteri yang memantau Program Imunisasi Covid-19 Kebangsaan (Pick), Khairy Jamaluddin juga menjangka negara akan mencapai 10 peratus penduduk diberi vaksin sepenuhnya pada pertengahan Julai.

Pengumuman keputusan sidang Khas Majlis Keselamatan Negara (MKN) biasanya akan memaklumkan dua hari sebelum tempoh PKP tamat pada Isnin ini.

Namun sehingga hari ini, tiada sebarang pengumuman dilakukan oleh mana-mana pihak.

Jika PKP disambung selama 14 hari ia bermaksud akan berakhir pada 12 Julai ini namun umat Islam akan menyambut Aidiladha pada 20 Julai.

Kementerian Kesihatan Malaysia (KKM) sebelum ini merekodkan 60 kluster berkaitan perayaan Mei lalu.

Jadi tidak mustahil PKP akan dilanjutkan sehingga Aidiladha berakhir. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adik Rayan Meninggal Dunia

Kanak-kanak lelaki Maghribi berusia lima tahun yang diselamatkan selepas terperangkap di dalam sebuah perigi sejak Selasa, dilaporkan meninggal dunia.

Berita kematian Rayan Awram itu disahkan Istana Diraja Maghribi pada Sabtu.

Menurut laporan media antarabangsa, Raja Maghribi Raja Mohammed VI mengucapkan takziah kepada keluarga Allahyarham Rayan atas pemergiannya.

Terdahulu, pasukan kecemasan Maghribi dilaporkan berjaya menemui budak lelaki itu di dalam lubang perigi sempit sedalam 32 meter.

Kanak-kanak itu dilaporkan terjatuh ke dalam perigi berhampiran Kampung Ighran, di wilayah Chefchaouen, pada Selasa malam.

Usaha mencari dan menyelamat mangsa menjadi tular setelah video kejadian itu distrim secara langsung di seluruh dunia melalui platform media sosial.


Jelius puji kebangkitan Tambadau

KOTA KINABALU: Pengendali Sabah, Jelius Ating memuji kesungguhan anak didiknya sehingga membolehkan skuad Tambadau menundukkan Terengganu FC II (TFCII) dalam aksi Liga Perdana di Stadium Likas, malam tadi.

Katanya, walaupun memulakan perlawanan dengan hambar terutama di separuh masa pertama, pemain bangkit menunjukkan karektor sebenar di babak kedua dengan menguasai permainan.

“Pada perlawanan itu, kita lihat pemain begitu bersungguh-sungguh untuk mencatat kemenangan walaupun sebelum itu kami ketinggalan, selain aksi hambar di separuh masa pertama.

“Bagaimanapun, pemain memberi respon yang sangat baik di babak kedua, permainan berubah dan kita menguasainya sehingga pihak lawan tidak punyai peluang untuk bangkit semula,” katanya ketika dihubungi di sini, hari ini.

Pada aksi malam tadi, Sabah bangkit daripada ketinggalan satu gol sebelum membenam TFCII 3-1, sekali gus mencatat kemenangan pertama dalam saingan liga selepas tiga perlawanan.

Ramzi Sufian meletakkan TFCII di hadapan menerusi jaringan pada minit ke-39 namun skuad Tambadau meledak tiga gol di babak kedua menerusi Park Taesu di minit ke-50, Luka Milunovic (minit ke-64) dan Ricco Nigel Milus (minit ke-73).

Sementara itu, Jelius berkata, tindakan beberapa kelab penyokong yang berkempen untuk memboikot setiap aksi Sabah di Stadium Likas di sini, tidak menjejaskan pasukan itu.

“Sudah tentu kita mengharapkan penyokong datang tetapi jika mereka tidak datang, kita pun tak boleh memaksa, namun apa yang penting adakah mereka yang datang ke stadium itu bersungguh-sungguh menyokong kita atau tidak.

“Bagi yang memboikot, itu terpulang kepada mereka namun ia adalah perkara lain dan pasukan tidak terjejas dengan tindakan mereka,” katanya.

Sebelum aksi bertemu TFCII malam tadi, beberapa kelab penyokong pasukan itu berkempen di media sosial memboikot semua aksi Sabah di Stadium Likas.

Tindakan itu dipercayai kerana mereka tidak berpuas hati dengan beberapa keputusan serta pembaharuan pentadbiran baharu Persatuan Bola Sepak Sabah (SAFA) diterajui pemangku Presidennya, Datuk Peter Anthony.

Bagaimanapun, lebih 2,000 penyokong setia pasukan itu tetap hadir bagi menyaksikan perlawanan bertemu TFCII, malam tadi. – Harian Metro


TERKINI: Gempa Bumi Berkekuatan 6.4 Magnitud Gegar Selatan Filipina

Gempa bumi berkekuatan 6.4 magnitud dilaporkan menggegar kawasan Selatan Filipina, menurut tweet yang dimuat naik CNN Filipina sebentar tadi.

Kejadian berkenaan dilaporkan berlaku kira-kira 9.40 malam waktu tempatan dengan pusat gempa dilaporkan terletak kira-kira 110 km dari Tenggara Bandar Jose Abad Santos di Davao City pada kedalaman kira-kira 10 km.

Tiada laporan mengenai kerosakan harta benda atau nyawa serta sama ada amaran tsunami dikeluarkan atau sebaliknya.

BREAKING: Magnitude 6.4 earthquake strikes at sea off Jose Abad Santos town in Davao Occidental at 9:40pm | via @phivolcs_dost pic.twitter.com/5lziVUndkO


Covid-19: 1,096 Kes Baharu, Tiga Lagi Kes Kematian Dilaporkan Hari Ini

PUTRAJAYA: Kementerian Kesihatan Malaysia (KKM) memaklumkan bahawa terdapat 1,096 kes baharu covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, 1,096 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 54,775 kes secara keseluruhan.

Daripada 1,096 kes baharu yang dilaporkan pada hari ini, sebanyak 1,090 merupakan kes tempatan manakala 6 lagi adalah kes import.

Jumlah kes aktif yang dilaporkan pula adalah sebanyak 12,843 kes. Kesemua mereka telah diasingkan dan diberikan rawatan.

Dalam pada itu, kes sembuh terus mencatatkan dua kali berturut-turut peningkatan berbanding kes baharu apabila merekodkan sebanyak 1,104 kes.

Dengan itu, jumlah kes sembuh yang dicatatkan meningkat kepada 41,597 kes secara keseluruhannya.

Kes yang dirawat di ICU pula adalah sebanyak 106 kes dan daripada itu, 46 kes memerlukan alat bantuan pernafasan.

KKM juga turut memaklumkan bahawa terdapat 3 kes kematian yang dicatatkan pada hari ini.  Jumlah kumulatif kes kematian pula meningkat kepada 335 kes atau bersamaan dengan 0.6% secara keseluruhannya.


Australia Rekod Kes Darah Beku Selepas Terima Vaksin AstraZeneca

SYDNEY: Individu kedua dikesan mempunyai darah beku selepas menerima vaksin AstraZeneca di Australia, lapor Reuters.

Bagaimanapun, insiden itu tidak menjejaskan proses pendaftaran vaksin dan tiada peningkatan pembatalan penerimaan suntikan tersebut.

Minggu ini, Australia terpaksa menangguhkan sasaran suntikan vaksin terhadap 26 juta populasi rakyatnya selepas pengendali perubatan Eropah melaporkan kes mengenai darah beku dalam kalangan dewasa yang menerima dos vaksin AstraZeneca.

Insiden itu mendorong pegawai Australia untuk mengesyorkan mereka yang berusia di bawah 50 tahun menerima vaksin Pfizer sebagai pilihan berbanding suntikan vaksin AstraZeneca.

Sementara itu, pihak berkuasa berkata, mereka tiada rancangan untuk menambah vaksin satu dos Johnson & Johnson dalam program imunisasi yang dijalankan.

Hal ini kerana Australia tidak mahu mengambil vaksin yang masih dalam peringkat kajian serta berpotensi menyebabkan darah beku.

Program imunisasi Australia sangat bergantung terhadap vaksin AstraZeneca dengan rancangan menghasilkan 50 juta dos di negara ini.

Perubahan polisi mendorong pihak berkuasa untuk menggandakan pesanan vaksin Pfizer kepada 40 juta suntikan.

Australia merekodkan kosong atau kes satu digit yang rendah dalam kebanyakan hari tahun ini sekali gus berupaya membantu pihak berkuasa mengurangkan sekatan serta meletakkan ekonomi ke arah pemulihan yang lebih pantas. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Perlu Lantang Bersuara Untuk Kepentingan Sabah : Mohd Shafie

KOTA KINABALU: Mengambil kira perasaan dan hak-hak rakyat negeri ini yang wajar dibela serta didengar oleh kepimpinan di peringkat Persekutuan, kerajaan negeri tidak mempunyai pilihan selain perlu lantang dalam membangkitkan perkara itu.

Ketua Menteri, Datuk Seri Mohd Shafie Apdal berkata sudah sampai masanya Sabah perlu merasai bukan hanya dasar tetapi ketelusan kerajaan Persekutuan dalam menunaikan beberapa perkara melibatkan kepentingan negeri ini.

“Saya lantang bersuara kerana saya tahu saya perlu selesaikan masalah rakyat di peringkat akar umbi seperti termaktub dalam perjanjian kerajaan Persekutuan untuk membangunkan negeri ini. Saya sendiri telah memaklumkan Perdana Menteri, Tun Mahathir Mohamed, Lim Guan Eng (Menteri Kewangan) dan Datuk Seri Anwar Ibrahim mengenai hal ini.

“Belanjawan untuk negeri ini perlu ditingkatkan kerana kalau dilihat belanjawan baru-baru ini hampir RM300 bilion namun Sabah cuma mendapat agihan itu sebanyak RM5 bilion.. bayangkan, kita tahu keperluan kewangan itu penting untuk membantu Sabah,” katanya.

Beliau berkata demikian ketika berucap sempena Hari Perkhidmatan Awam Negeri Sabah 2018 di Auditorium Utama Pusat Pentadbiran Negeri Sabah di sini hari ini.

Mohd Shafie berkata sebelum ini pegawai kerajaan Persekutuan di peringkat negeri telah menyuarakan cadangan agar peruntukan disalurkan terus kepada jabatan berkaitan bagi kelancaran serta memudahkan pelaksanaan tugas.

Katanya pendekatan itu harus diambil kira oleh kerajaan Persekutuan dalam usaha meningkatkan kecekapan perkhidmatan awam untuk meneruskan program-program pembangunan yang sedang dan telah pun dirancangkan.

“Hubungan baik ini pastinya memberikan manfaat kepada kita terutama dalam aspek peruntukan dana pembangunan, penurunan kuasa serta pengembalian hak-hak rakyat Sabah seperti termaktub dalam Perjanjian Malaysia 1963 (MA63).

“Hal ini secara langsung dapat merancakkan agenda reformasi dan pembangunan di negeri ini. Selaras dengan itu, semua penjawat awam hendaklah bersedia untuk menggalas tanggungjawab lebih besar sejajar dengan kelebihan dan manfaat diberikan kepada Sabah hasil hubungan baik ini,” katanya. – SabahNewsToday


PBT Di Sabah Diarah Kaji Semula Aktiviti Perniagaan Penjaja

KOTA KINABALU: Semua pihak berkuasa tempatan (PBT) di Sabah diarah supaya mengkaji semula aktiviti perniagaan penjaja dalam usaha menangani penularan COVID-19 berpunca daripada kehadiran orang ramai yang tidak terkawal.

Menteri Kerajaan Tempatan dan Perumahan negeri, Datuk Masidi Manjun, berkata ia termasuk pasar malam, pasar am, pasar mingguan, tamu, gerai dan lain-lain perniagaan yang berkaitan.

Beliau berkata, langkah untuk mengkaji semula aktiviti berkenaan mengambil kira situasi semasa, penularan COVID-19 di negeri ini yang kembali menunjukkan peningkatan.

“Seperti yang dimaklumkan sebelum ini, kerajaan negeri memutuskan untuk tidak membenarkan aktiviti Bazar Ramadan di Sabah pada tahun ini disebabkan kes COVID-19 di negeri ini belum stabil dan muncul beberapa lagi kluster baharu.

“Memandangkan terdapat keperluan mendesak untuk mengawal penularan COVID-19 di Sabah, maka semua PBT dikehendaki mengkaji semula aktiviti pasar malam, pasar am, pasar mingguan, tamu, gerai dan lain-lain,” katanya dalam kenyataan media, malam tadi.

Sebelum ini, kerajaan negeri memutuskan untuk tidak membenarkan pembukaan Bazar Ramadan, namun aktiviti perniagaan lain seperti pasar malam masih dibenarkan beroperasi mengikut prosedur operasi standard (SOP) sedia ada yang ditetapkan.

Sementara itu, Masidi yang juga jurucakap perkembangan harian COVID-19 Sabah, berkata empat lagi kluster baharu COVID-19 dilaporkan di Sabah semalam dengan 202 kes baharu direkodkan berbanding 85 pesakit sembuh.

Empat kluster baharu itu yang masing-masing satu dilaporkan di Keningau dan Kota Belud serta dua di Sandakan adalah berkaitan aktiviti kenduri, majlis pertunangan, rumah pekerja dan saringan bergejala di sebuah sekolah berasrama penuh.

Di Keningau, Kluster Biah di Mukim Ansip yang mencatat 10 kes kumulatif setakat ini membabitkan kes indeks seorang wanita yang menjalani ujian saringan kemasukan ke wad bersalin di sebuah pusat perubatan di daerah itu pada 13 April lalu.

Wanita itu dipercayai mendapat jangkitan ketika menghadiri majlis kenduri arwah saudara yang turut dihadiri ahli keluarga dan jiran di Kampung Biah Skim pada pada 29 Mac lalu.

Masidi berkata, di Sandakan, Kluster Lorong Megah Jaya yang dilaporkan semalam dikenal pasti membabitkan rumah pekerja di Bandar Megah Jaya yang dikaitkan dengan seorang kes indeks bekerja di sebuah pusat kesihatan.

“Kes indeks dikesan positif melalui saringan bergejala pada 12 April lalu dan susulan daripada itu, saringan terhadap 37 kontak rapat dilakukan dengan 17 daripadanya dikesan positif COVID-19 menjadikan seramai 18 kes dari kluster itu dikesan setakat ini,” katanya.

Kluster kedua di Sandakan semalam ialah Kluster Jalan Labuk yang membabitkan sebuah sekolah menengah berasrama penuh dengan 15 kumulatif kes setakat ini termasuk tujuh yang dilaporkan semalam.

Kluster keempat semalam yang dikesan di Kota Belud dan Tuaran dikenali sebagai Kluster Melangkap Tomis mencatat 10 kes kumulatif setakat ini.

“Saringan kontak rapat mendapati sembilan lagi kes positif iaitu enam dari Kota Belud dan tiga kes dari Tuaran.

Berdasarkan penelitian, kes indeks dipercayai mendapat jangkitan silang dalam kalangan 178 tetamu yang menghadiri satu majlis pertunangan di Kampung Melangkap Tomis, Kota Belud pada 30 Mac lalu,” katanya.

Dalam pada itu, Sandakan menjadi daerah terbaru dikenakan Perintah Kawalan Pergerakan (PKP) yang berkuatkuasa mulai esok, menjadikan empat daerah dalam kawasan PKP di Sabah setakat ini dengan tiga lagi ialah Keningau, Tawau dan Lahad Datu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Filipina Ditahan Bersama 30 Karton Rokok Seludup

SANDAKAN: Cubaan menyeludup masuk 30 karton rokok seludup melalui perairan daerah ini gagal apabila Batalion 20 Pasukan Gerakan Am (PGA) Beluranj menahan seorang juragan di sini, semalam.

Suspek warganegara Filipina berusia 17 tahun yang menaiki bot jongkong ditahan sebaik tiba di kawasan Jeti Kampung Mangkalinau Batu 3 pada pukul 10.30 malam.

Pegawai Pemerintah Batalion 20 PGA Beluran, Asisten Komisioner Mohd Nasaruddin M Nasir berkata berlaku pergelutan antara PGA dan suspek ekoran tindakan suspek yang cuba melarikan diri namun berjaya ditahan.

“Pemeriksaan di dalam bot berkenaan menjumpai sebanyak 34 bungkusan plastik mencurigakan berwarna kuning dan biru.

“Pemeriksaan yang dilakukan menjumpai 34 bungkusan plastik iaitu 28 bungkusan plastik berwarna kuning mengandungi 25 karton rokok jenama Astro Merah setiap satu dan enam bungkusan plastik berwarna biru mengandungi 25 karton lagi rokok Astro Merah setiap satu dipercayai rokok seludup,” katanya.

Beliau berkata rokok bernilai RM158,780 dan bot jongkong serta dua enjin sangkut dirampas manakala suspek ditahan untuk siasatan lanjut.

Katanya tangkapan dan rampasan dibawa ke Ibu Pejabat Polis Daerah (IPD) Sandakan untuk siasatan mengikut Seksyen 135 (1)(D) Akta Kastam 1967,” jelasnya.


Ridzuan, Latiff lebur rekod dunia di Jakarta

KUALA LUMPUR: Selepas permulaan perlahan, kontinjen Malaysia di Sukan Para Asia 2018 Indonesia mula menuai pingat emas, hari ini termasuk memecahkan rekod dunia menerusi dua jaguh olahraga, Ridzuan Puzi dan Abdul Latiff Romly.

Ridzuan yang juga pemenang pingat emas di Sukan Paralimpik Rio 2016 memenangi acara kegemarannya, pecut 100 meter (m) dalam kelas T36 selepas mencatatkan 11.87 saat (s) pada aksi di Stadium Gelora Bung Karno.

Kejayaan itu menyaksikannya memecahkan rekod yang sebelum ini dipegang atlet Russia, Evgenii Shvetcov 11.90s yang dilakukan pada Kejuaraan Dunia 2013 di Lyon, Perancis.

Atlet China, Yang Yifei yang mencatat 11.91s memenangi perak manakala Al Harrasi Taha Abdullah Rashid dari Oman meraih gangsa dengan catatan 12.36s.

Sementara itu, Latiff yang beraksi dalam acara lompat jauh turut memecahkan rekod dunia miliknya dalam kategori T20 selepas melakukan catatan 7.64m untuk memenangi emas.

Catatan itu memperbaharui rekod 7.60m yang dilakukannya ketika memenangi emas di Rio, dua tahun lalu dengan dua atlet Jepun, Kokubo Kanta Yamaguchi Mitsuo masing-masing meraih perak dan gangsa selepas melakukan catatan 6.79m dan 6.68m.

Secara keseluruhan, kontinjen negara menuai enam emas, hari ini dengan empat daripadanya hadir dalam acara olahraga.

Terdahulu, Malaysia memulakan tuaian emas menerusi Siti Noor Iasah Mohamad Ariffin dan Nasharuddin Mohamed yang menjuarai acara 400m wanita dan lelaki T20 (masalah pembelajaran).

Dua lagi emas disumbangkan dalam acara berbasikal menerusi Zuhairie Ahmad Tarmizi (lebuh raya C5) dan Nur Azlia Syafinaz (lebuh raya B).


PRU15 Wajar Dilaksana Selepas MoU Kerajaan-PH Tamat Julai Ini – Bung Moktar

KOTA KINABALU : Pilihan Raya Umum Ke-15 (PRU15) wajar dilaksana selepas Memorandum Persefahaman (MoU) Transformasi dan Kestabilan Politik antara Kerajaan Persekutuan dengan Pakatan Harapan (PH) tamat 31 Julai ini, kata Pengerusi Badan Perhubungan UMNO Sabah Datuk Seri Bung Moktar Radin.

Timbalan Ketua Menteri Sabah itu berkata langkah tersebut adalah penting bagi memastikan tiada lagi tindakan bermotifkan politik yang boleh menggugat kestabilan kerajaan kini yang telah berkhidmat dengan baik untuk rakyat.

Beliau berkata PRU15 penting bagi mendapatkan mandat baharu bagi membentuk sebuah kerajaan yang mantap, kukuh dan stabil untuk menjalankan pelbagai program pembangunan serta membangunkan ekonomi untuk rakyat.

“Kita melihat bahawa pilihan raya ini bukan atas kehendak UMNO untuk membentuk kerajaan semata-mata tetapi kita melihat perkembangan ekonomi negara, kita mahu pelabur datang dan ada keyakinan di negara ini dengan kerajaan yang kukuh dan stabil,” katanya kepada pemberita selepas Majlis Iftar Media Bersama Timbalan Ketua Menteri Sabah di sini.

Semalam, Majlis Tertinggi UMNO memutuskan MoU antara Kerajaan Persekutuan dengan PH yang berakhir 31 Julai ini tidak diteruskan lagi dan Perdana Menteri Datuk Seri Ismail Sabri Yaakob berkata beliau akur dengan keputusan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapan Individu Masuk Hospital Terhidu Gas Asetilena Di Lahad Datu

LAHAD DATU: Lapan termasuk dua kanak-kanak dikejar ke Hospital Lahad Datu akibat terhidu gas Acetelyne yang bocor di kilang besi buruk di Jalan Dam, Lahad Datu, hari ini.

Dalam kejadian jam 9.54 pagi, tiga mangsa dalam keadaan separuh kritikal manakala lima lagi stabil dan semuanya dirawat di Hospital Lahad Datu.

Mangsa membabitkan kanak-kanak lelaki berusia tujuh dan sembilan tahun manakala selebihnya berusia antara 25 hingga 56 tahun.

Ketua Polis Daerah Lahad Datu, Asisten Komisioner Nasri Mansor berkata, laporan diterima melalui talian kecemasan 999 memaklumkan berlaku kebocoran gas di sebuah kilang besi buruk.

“Menurut bomba, injap tong gas mengandungi gas Acetelyne yang dibawa ke kilang itu untuk dijadikan besi buruk didapati terbuka.

“Jumlah gas terkandung dalam tong berkenaan cuma dalam kuantiti sedikit dan bomba berjaya mengawal situasi berkenaan,” katanya ketika dihubungi, hari ini.

Katanya, tiada mangsa lain dikesan dan hanya pekerja kilang itu saja yang terkesan.

“Mangsa hanya membabitkan dua kanak-kanak dan tiga wanita dewasa serta tiga lelaki dewasa.

“Satu mangsa kanak-kanak dan dua individu dewasa masih memerlukan oksigen di hospital manakala selebihnya sudah stabil dan dibenarkan pulang.

“Kejadian tidak berbahaya kepada orang ramai yang melalui atau berada di sekitar Jalan Dam,” katanya.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan pada jam 9.56 pagi lalu mengerahkan tiga jentera bersama sembilan anggota ke lokasi.

“Semua mangsa sudah dihantar ke hospital sebelum ketibaan bomba.

“Operasi segera dilakukan dengan mengarahkan orang awam keluar dari kawasan terjejas dan menutup tong yang bocor serta membuat kerja pembersihan di kawasan sekeliling sebelum operasi ditamatkan jam 11.42 pagi,” katanya.


Jadi ‘Spiderman’ Selamatkan Kucing

PAPAR: Khidmat Anggota Pertahanan Awam (APM) Papar diperlukan bagi menyelamatkan seekor kucing yang terperangkap di balkoni apartment tingkat tiga di Papar, Selasa lalu.

Pemilik kucing, Dayana Amalina Roslan, 28, berkata tidak menyedari haiwan peliharaannya itu hilang kerana sibuk di rumah.

“Saya seharian sibuk di rumah pada waktu siang. Apabila malam saya menyedari kucing saya tidak berada di dalam rumah.

“Saya keluar mencarinya sebelum mendapati ia terperangkap di balkoni tingkat tiga blok apartment berdekatan.

“Oleh rumah itu tidak berpenghuni saya terpaksa mendapatkan bantuan APM bagi menyelamatkan kucing itu,” katanya.

Sementara itu, Pegawai Pertahanan Awam Papar, Leftenan Abdul Razaq Basir berkata, pihaknya menerima panggilan pengadu jam 10.04 malam dan lima anggota bergegas ke lokasi kejadian.

“Seorang anggota kami menggunakan peralatan khas menaiki dan bergayut di tingkat tiga manakala seorang lagi anggota membantu dengan memegang tali dari tingkap besar tingkat empat dalam usaha menyelamatkan kucing terbabit.

“Kucing berjaya diselamatkan dan dikembalikan kepada pengadu,” katanya.


Rozaimi Usaha Tingkat Prestasi

KUALA LUMPUR: Kecederaan akibat kemalangan yang dialami Penyerang Johor Darul Ta’zim II (JDT II) Md Rozaimi Abd Rahman menyebabkannya terpaksa bekerja keras untuk kembali mendapat tempat di dalam kesebelasan utama.

Bekas pemain Sabah itu sedar bukan mudah baginya untuk mendapat perhatian ketua jurulatih, Ervin Boban walaupun dia diturunkan dalam aksi separuh akhir Piala Cabaran dan final pertama di Stadium Majlis Perbandaran Pasir Gudang, Jumaat lalu.

Namun, Rozaimi yang pernah disenaraikan dalam 10 pemain terbaik Asia pada 2012 itu masih belum berpuas hati dengan prestasinya dan sedang berusaha untuk mendapatkan kembali momentum.

“Selepas kemalangan pada 2015, memang saya ambil masa untuk sembuh. Bukan mudah untuk kembali cergas seperti sebelum ini. Apabila dapat peluang beraksi dalam kesebelasan utama, saya akan buktikan sedaya upaya kemampuan yang ada, tetapi semua itu bukan senang kerana perlu bersaing juga dengan pemain lain.

“Memang saya tidak puas hati lagi dan masih banyak kerja rumah yang perlu dibuat untuk mendapatkan momentum itu dan saya tidak boleh selesa dengan prestasi sekarang ini,” katanya.

Pemain berusia 27 tahun itu berjaya menjaringkan enam gol di saingan Liga Perdana 2019 dan dua gol dalam aksi Piala Cabaran musim ini.

Namun, tugas berat masih menantinya dan rakan sepasukan apabila bakal membuat perhitungan di final kedua menentang UKM FC, Sabtu ini.

Kemenangan 1-0 yang diraih tempoh hari masih belum menjamin laluan mudah buat JDT II dan mereka harus mempamerkan aksi lebih agresif pada pertembungan timbal balik.


Covid-19: Malaysia Catat 6 Lagi Kematian, 140 Kes Baharu

KUALA LUMPUR: Jumlah kematian akibat Covid-19 meningkat enam kes, daripada 37 yang dilaporkan semalam kepada 43 hari ini.

Peningkatan kes harian pula sebanyak 140, menjadikan jumlah keseluruhan 2,766 kes.

Seramai 94 pesakit kini ditempatkan di Unit Rawatan Rapi (ICU). Daripada jumlah itu, 60 memerlukan bantuan pernafasan.

Dalam sidang medianya hari ini, Ketua Pengarah Kesihatan Dr Noor Hisham Abdullah memaklumkan bahawa enam kematian baru melibatkan lima warganegara Malaysia dan seorang warganegara Indonesia.

Hampir kesemua yang menjadi korban Covid-19 berkenaan mempunyai latar belakang penyakit kronik.

Dr Noor Hisham juga mendedahkan bahawa statistik menunjukkan terdapat dua kumpulan umur masyarakat yang paling tinggi kes positif Covid-19 berbanding kumpulan umur yang lain.

Dua kumpulan tersebut adalah dalam lingkungan 26 sehingga 30 tahun dan juga 56 sehingga 60 tahun.

Berikut merupakan enam kes kematian terbaru:


PKPB: Suami Isteri Tinggal Berjauhan Atas Urusan Kerja Diizinkan Rentas Negeri

PUTRAJAYA: Kerajaan memberi kelonggaran kepada pasangan suami isteri yang tinggal berjauhan atas urusan kerja untuk merentas negeri bagi tujuan berjumpa dengan keluarga.

Perdana Menteri, Tan Sri Muhyiddin Yassin berkata, keputusan itu dibuat kerana kerajaan memahami keadaan sesetengah pasangan suami isteri yang tinggal berjauhan dan terpisah dengan keluarga selama dua bulan.

“Bagi yang melibatkan rentas negeri Sabah dan Sarawak, saya berharap kerajaan negeri memberikan kelonggaran yang sama.

“Permohonan boleh dibuat melalui aplikasi Gerak Malaysia atau hadir sendiri ke balai polis yang berdekatan,” katanya dalam Perutusan Khas Perdana Menteri hari ini. – RTM

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Angkat Sumpah Ketua Menteri Sabah Dijadual Esok

KOTA KINABALU: Majlis Istiadat Angkat Sumpah Ketua Menteri Sabah yang baharu akan berlangsung esok di Istana Negeri Sabah, di sini.

Bahagian Media dan Komunikasi Korporat Jabatan Penerangan Negeri Sabah yang memetik sumber Istana Negeri memaklumkan, istiadat tersebut akan diadakan pada pukul 10.30 pagi.

Bagaimanapun, setakat ini Ketua Menteri Sabah yang baharu masih belum diketahui.

Pada Sabtu, beberapa pemimpin Gabungan Rakyat Sabah (GRS) dan rombongan termasuk Datuk Seri Bung Moktar Radin; Datuk Seri Hajiji Noor; Datuk Dr Jeffrey Kitingan dan Datuk Jahid Jahim tiba di Istana Negeri untuk menghadap Yang Dipertua Negeri Sabah, Tun Juhar Mahiruddin.

Sebelum ini, Bung dan Hajiji, antara nama yang disebut-sebut bakal menjawat jawatan Ketua Menteri Sabah yang baharu.

Namun semalam, Bung memaklumkan Juhar memohon untuk diberikan tempoh sebelum sebarang keputusan dibuat.

PRN kali ini menyaksikan GRS memenangi 38 daripada 73 kerusi Dewan Undangan Negeri (DUN) yang dipertandingkan.

Sementara itu, Warisan Plus yang terdiri daripada Warisan (29 kerusi), PKR (2 kerusi) dan UPKO (1 kerusi) berjaya menawan 32 kerusi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Remaja Maut Direnjat Ketika Cas Telefon

BANGKOK: Seorang remaja mati akibat terkena renjatan elektrik ketika mengecas telefon bimbit menggunakan kabel pengecas yang usang di rumahnya di Chaiyaphum, Thailand pada Jumaat lalu.

Daily Mail melaporkan, kejadian berlaku ketika mangsa, Nong Ying, 17, bermain dengan telefon bimbitnya ketika mengecas menggunakan kabel lama yang dibalut dengan pita pelekat.

Kabel terbabit dikatakan menyentuh besi katilnya menyebabkan dia maut serta merta sebelum mayat ditemui oleh ibunya, Boonpeng Tuponchai, 47.

Boonpeng berkata, dia menyangkakan anaknya itu sedang tidur dan cuba mengejutkannya sebelum menyedari mangsa terkena kejutan elektrik.

Dia terus memadam suis namun sudah terlambat apabila anaknya sudah meninggal dunia.

Menurut jurucakap polis, Khanti Peansoongnern, mangsa mungkin secara tidak sengaja tersentuh besi katilnya yang menyebabkan dia terkena kejutan elektrik.

“Bagaimanapun, kita perlu mengumpul bukti dan melakukan bedah siasat sebelum mengesahkan punca sebenar kematiannya,” katanya. – Agensi


Mangsa Kebakaran Pulau Gaya Terima Bantuan Kerajaan – Hajiji

KOTA KINABALU: Semua mangsa kebakaran Kampung Lok Urai, Pulau Gaya menerima bantuan daripada Kerajaan Gabungan Rakyat Sabah (GRS), hari ini.

Ketua Menteri, Datuk Seri Panglima Hajiji Noor berkata, hari ini kerajaan negeri menyampaikan bantuan bakul makanan serta wang tunai RM500 kepada semua mangsa yang terjejas akibat kebakaran yang berlaku di kampung tersebut pada Jumaat lalu.

Beliau berkata, pemberian bantuan itu sebagai tanda keprihatinan kerajaan dalam membantu meringankan bebanan mangsa kebakaran.

Untuk penerima di dewan ini, seramai 65 orang ketua isi rumah menerima bantuan tersebut dan selebihnya akan diserahkan kepada keluarga yang turut terjejas.

Bagi penempatan semula mangsa-mangsa kebakaran, kerajaan akan melihat semula kaedah untuk membantu mangsa terjejas kerana mereka ini rakyat Malaysia.

“Kita akan mencari jalan untuk membantu mereka supaya mereka dapat tinggal di rumah yang selesa bersama keluarga,” katanya semasa Majlis Penyerahan Bantuan kepada mangsa-mangsa kebakaran Kg Lok Urai, Pulau Gaya, di Dewan Serbaguna Sembulan, hari ini.

Ditanya tentang usaha membangunkan semula kawasan tersebut, Hajiji berkata, kerajaan akan melihat dan mengkaji tentang usaha pembangunan semula kawasan yang terjejas kebakaran itu.

Kebakaran di Kampung Lok Urai, Pulau Gaya berlaku kira-kira 8 malam pada 12 Mac dan ia mengakibatkan 73 buah rumah musnah terbakar dan ia membabitkan hampir 200 orang hilang tempat tinggal. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Parah, 3 Cedera Ringan Kereta Langgar Dinding Rumah Di Ranau

RANAU: Dua parah manakala tiga cedera ringan selepas kereta dinaiki mereka terbabas lalu merempuh dinding rumah dalam kejadian di Kampung Ulu, Jalan Lohan, di sini awal pagi tadi.

Dalam kejadian jam 3.30 pagi itu, semua mangsa iaitu tiga lelaki dewasa dan dua wanita dewasa menaiki kereta jenis Proton Iswara dikatakan terbabas sebelum melanggar dinding di tingkat bawah rumah penduduk kampung.

Penghuni rumah berkenaan tidak mengalami sebarang kecederaan.

Ketua Balai Bomba dan Penyelamat (BBP) Ranau, Ridwan Mohd Taib berkata pihaknya bergegas ke lokasi kejadian sebaik menerima panggilan kecemasan pada 3.48 pagi.

Katanya, sebaik tiba mendapati kemalangan membabitkan kereta Proton Iswara dipercayai terbabas sendiri melanggar dinding rumah tingkat bawah.

“Terdapat lima mangsa tersepit. Pemandu lelaki dan penumpang hadapan parah manakala tiga mangsa dibahagian penumpang belakang cedera ringan.

“Semua mangsa berjaya dikeluarkan dan diberi rawatan awal oleh pasukan Unit Perkhidmatan Bantuan Kecemasan Perubatan (EMRS) sebelum diserahkan kepada ambulans untuk dihantar ke Hospital Ranau,” katanya.

Menurutnya, selepas memastikan tiada lagi bahaya yang berlaku, operasi menyelamat ditamatkan jam 4.52 pagi. -SabahNewsToday


7,276 Kes Baharu Covid-19 Hari Ini

PUTRAJAYA: Angka harian kes COVID-19 terus berada di bawah 8,000 apabila sebanyak 7,276 jangkitan baharu dilaporkan, hari ini.

Bagaimanapun, ia mencatat sedikit kenaikan berbanding 6,709 kes baharu direkodkan, semalam.

Ketua Pengarah Kesihatan, Tan Sri Dr Noor Hisham Abdullah, berkata perkembangan itu membawa kepada jumlah keseluruhan 2,353,579 kes COVID-19 di Malaysia, setakat ini.


Sabah juara ragbi Piala Agong

KUALA LUMPUR: Sabah muncul juara Kejohanan Ragbi Piala Agong selepas menewaskan Kelantan 47-45 dalam aksi final di Universiti Pertahanan Nasional Malaysia (UPNM), hari ini.

Diperkuatkan dengan kehadiran bekas pemain All Blacks, Luke Mcalister, Sabah menamatkan penantian selama dua tahun bagi muncul juara hasil daripada empat penalti dan lima try dengan dua daripadanya disumbangkan Mohamad Safwan Abdullah.

“Saya fikir pada babak pertama, semua pemain bermain bermati-matian tetapi babak kedua menyaksikan pemain import kami sedikit keletihan.

“Kami bermain denghan baik pada babak pertama dan ia perlawanan yang sengit. Namun akhirnya kami tewas dengan keputusan yang tipis,” kata jurulatih Kelantan, Saizul Hafifi Noor.

Sementara itu, jurulatih Sabah, Brad Mika berkata kunci kejayaan pasukan itu adalah disiplin tinggi yang ditunjukkan barisan pemainnya sepanjang kejohanan berlangsung.

“Ia adalah kemenangan cukup bermakna buat Sabah, pemain menunjukkan tahap disiplin tinggi. Kamu dapat lihat, 10 minit terakhir kami kehilangan seorang pemain tetapi disebabkan semangat juang tinggi semua pemain, kami berjaya mengharunginya,” kata bekas pemain All Blacks itu.

Sementara itu, juara tahun lalu, Johor terpaksa berpuas hati dengan menamatkan saingan di tempat keempat.

Pasukan itu terpaksa akur tewas 47-48 di tangan Kedah dalam aksi penentuan tempat ketiga dan keempat. – Berita Harian


Op Patuh Besar-Besaran Bermula Esok

PUTRAJAYA: Op Patuh yang akan diadakan di seluruh negara secara besar-besaran esok akan memberi lebih tumpuan kepada negeri mempunyai kes jangkitan Covid-19 yang masih tinggi seperti Selangor dan Kuala Lumpur.

Menteri Dalam Negeri, Datuk Seri Hamzah Zainuddin berkata, pihaknya juga sudah menerima pemetaan kawasan perindustrian dan kawasan penginapan pekerja yang yang mempunyai potensi tinggi penularan Covid-19.

Katanya, menerusi operasi berkenaan mana-mana pihak yang didapati melanggar prosedur operasi standard (SOP) serta arahan kerajaan mengikut Akta Pencegahan dan Pengawalan Penyakit Berjangkit 1988 (Akta 342), akan dikenakan tindakan.

“Sebelum ini banyak tangkapan dibuat di Selangor dan Kuala Lumpur, siasatan terhadap pekerja warga asing ini mendapati ada sesetengah pekerja ini walaupun menjadi kontak rapat kerana rakannya dijangkiti Covid-19, namun mereka tidak dikuarantin.

“Semua maklumat ini kita ambil dan akan membuat tangkapan sewaktu Op Patuh termasuk majikan. Ini kerana dia (majikan) bukan sahaja melakukan kesalahan tetapi turut menzalimi pekerja,” katanya dalam sidang media selepas mempengerusikan Jawatankuasa Koordinasi Penguatkuasaan dan Pematuhan prosedur operasi standard (SOP) Perintah Kawalan Pergerakan (PKP) Covid-19 (JKPS), hari ini.

Bagi kelancaran operasi berkenaan di peringkat lapangan, Hamzah berkata, operasi itu akan diketuai oleh Ketua Polis Daerah masing-masing sebagai komander lapangan bersama dengan semua anggota penguatkuasa dari jabatan atau agensi yang lain.

“Berikutan itu, kita menetapkan Petunjuk Prestasi Utama (KPI) kepada semua Ketua Polis Daerah yang terbabit dengan pemantauan Op Patuh yang diadakan,” katanya.

Tambah Hamzah, Op Patuh itu juga akan menggerakkan aset seperti helikopter dan dron bagi memantau kawasan operasi.

“Selalunya bila kita masuk pintu depan, dia (pekerja) akan keluar ikut pintu belakang. Jadi dengan adanya helikopter dan dron ini kita dapat melihat keseluruhan kawasan berkenaan,” katanya.

Dalam pada itu, Hamzah berkata, mesyuarat berkenaan turut bersetuju untuk menyelaraskan penugasan penguatkuasaan pematuhan SOP Covid-19 bagi mengelakan berlakunya pertindihan pemantauan oleh agensi penguatkuasa.

“Bagi sektor perkilangan, agensi peneraju ialah Polis Diraja Malaysia (PDRM), manakala untuk restoran dan kedai makan ia bawah kuasa pihak berkuasa tempatan (PBT).

“Selain itu bagi sektor perniagaan, pengedaran dan peruncitan pula ialah bawah Kementerian Perdagangan Dalam Negeri dan Hal Ehwal Pengguna (KPDNHEP),” katanya.

Sementara itu, mengenai operasi bersepadu yang dijalankan oleh pihaknya dari 25 hingga semalam, Hamzah berkata, 126,207 premis seperti kilang, asrama penempatan pekerja dan premis perniagaan sudah diperiksa.

Daripada jumlah premis yang diperiksa itu, 602 kompaun sudah dikeluarkan terhadap kilang dan premis dengan 60 daripadanya sudah diarahkan tutup atas kesalahan tidak mematuhi SOP serta arahan PKP. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terima Kasih Banyak Rakyat Malaysia Yang Pemurah

PAPAR: “Hanya tuhan yang dapat membalas sumbangan anda semua,” kata Widyaayu Hamdin, 33, ibu kepada Mohammad Haikhal Ali Hussin, 13, yang menghidap penyakit ketumbuhan tulang belakang.

Menurut Widyaayu dia terkejut dan dalam masa sama amat bersyukur apabila mendapati sumbangan kewangan untuk menampung pembedahan anaknya sudah mencukupi hari ini.

“Pagi tadi saya memeriksa akaun bank dan terkejut apabila melihat jumlah mencecah RM73,000. Jumlah itu sudah melebihi daripada RM60,000 yang diperlukan untuk pembedahan Mohammad Haikhal,” katanya ketika dihubungi hari ini.

Kata Widyaayu, Mohammad Haikhal kini menunggu pihak Hospital Queen Elizabeth (HQE) 2 memberi tarikh untuk menjalani pembedahan.

Katanya, dia amat terharu dan berterima kasih kepada semua yang menyalurkan sumbangan bagi membiayai kos pembedahan anak sulungnya itu.

“Saya amat berterima kasih atas sumbangan yang diberikan seluruh rakyat Malaysia yang prihatin terhadap Haikhal.

“Begitu juga dengan orang ramai yang tidak putus-putus mendoakan kesihatan anak saya.

“Saya tidak mampu membalas jasa baik semua yang membantu melainkan hanya Tuhan saja yang mampu membalasnya,” katanya.

Penyakit ketumbuhan tulang belakang atau Intradural-Extramedullary tumor yang dihidapi Mohammad Haikhal yang dikesan tahun lalu itu menyebabkan dia tidak mampu bergerak.

Jumaat lalu portal ini melaporkan kisah Mohammad Haikhal yang memerlukan dana sebanyak RM60,000 bagi membiayai pembedahan.

Akibat penyakit yang dihidapinya, Mohammad Haikhal bukan sahaja tidak dapat berjalan dan terpaksa memakai kerusi roda untuk bergerak, malah terpaksa tidur mencangkung disebabkan sakit di belakangnya.

Mengikut perancangan awal, Mohammad Haikhal dijangka menjalani pembedahan di HQE 2 pada 3 Mac depan. – HMetro


Suspek Rogol Kanak-Kanak 8 Tahun Di Inanam Ditahan

KOTA KINABALU: Polis berjaya memberkas suspek kes rogol kanak-kanak perempuan berusia 8 tahun di Inanam pada Khamis.

Menurut Ketua Polis Daerah Kota Kinabalu, Habibi Majinji, suspek seorang lelaki berusia 25 tahun tersebut ditahan ketika melalui jalan Tuaran Bypass pada tengah hari Khamis.

“Sekitar pukul 1.30 tengah hari bertempat di tepi jalan Tuaran Bypass, berhampiran Wisma YLY, Inanam, Kota Kinabalu, sepasukan pegawai dan anggota D9, BSJ IPD Kota Kinabalu serta anggota Balai Polis Inanam telah menahan seorang lelaki dan merampas barang kes yang berkaitan dengan kes ini.

“Hasil soal siasat awal yang dijalankan, suspek mengaku merogol mangsa di kawasan pondok, di dalam hutan berdekatan dengan Plaza YLY Monkey Kitchen, Inanam di sini.

“Suspek juga mengaku ada memberikan wang sebanyak RM5 agar mangsa tidak memberitahu bapa mangsa,” katanya dalam satu kenyataan pada Jumaat.

Tambahnya, ujian saringan awal air kencing menunjukkan suspek positif dadah jenis methaphetamine dan suspek kini ditahan untuk siasatan lanjut.

Habibi berkata pihaknya menerima laporan yang dibuat oleh bapa mangsa pada 25 November 2020 dan memberitahu bahawa suspek telah merogol anak perempuannya.

“Lebih kurang pukul 9.30 pagi, pengadu diberitahu oleh anaknya (mangsa), seorang lelaki (suspek) tidak dikenali telah merogolnya.

“Mangsa dilaporkan telah keluar dari rumah berseorangan untuk ke rumah makciknya yang tidak jauh dari rumahnya.

“Semasa dalam perjalanan balik ke rumahnya, mangsa telah ditahan oleh suspek yang meminta mangsa untuk mengikutinya dengan memberikan gula-gula sebelum kedua-dua mereka pergi ke sebuah pondok yang jaraknya lebih kurang 300 meter dari rumah mangsa,” katanya.

Habibi turut berkata suspek telah mengugut mangsa dengan sebilah pisau sebelum melakukan perbuatan rogol tersebut.

“Mangsa yang takut hanya dapat menangis di kawasan pondok tersebut dan kemudiannya suspek telah bertindak mencium mulut mangsa dan telah membuka baju mangsa sebelum memasukkan alat kemaluannya ke dalam alat kemaluan mangsa.

“Selepas itu mangsa kemudiannya telah dibenarkan balik oleh suspek dan suspek telah memberikan mangsa wang sebanyak RM5 agar mangsa tidak memberitahu kejadian ini kepada bapa mangsa.”jelasnya.

Siasatan awal ditempat kejadian mendapati kawasan tersebut merupakan kawasan hutan dan terdapat sebuah pondok yang disyaki digunakan tempat penagih dadah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kabinet Sudah Letak Jawatan, Kata KJ

PUTRAJAYA: Kabinet sudah menyerahkan surat peletakan jawatan kepada Yang di-Pertuan Agong, kata Khairy Jamaluddin.

Dalam catatan di Instagram, beliau yang juga Menteri Sains, Teknologi dan Inovasi dalam Kabinet Muhyiddin Yassin turut berterima kasih kepada rakyat yang memberi peluang kepadanya untuk berbakti kepada negara.

“Kabinet sudah menyerahkan surat peletakan jawatan kami kepada Agong. Terima kasih untuk peluang itu untuk berbakti kepada negara. Semoga Tuhan merahmati Malaysia,” katanya.

Terdahulu, Menteri Perusahaan Perladangan dan Komoditi Khairuddin Aman Razali memberi bayangan kerajaan Perikatan Nasional (PN) yang memerintah selama 17 bulan akan “terkubur” selepas Jemaah Menteri selesai mengadakan mesyuarat di Perdana Putra, Putrajaya, pagi tadi.

“Alhamdulillah. Selesai mesyuarat Kabinet terakhir kerajaan Perikatan Nasional pagi ini. Perdana Menteri akan bergerak untuk mengadap Yang di-Pertuan Agong. Tawakal kepada Allah selepas bertekad seusai mesyuarat,” katanya di Facebook.

Kenderaan membawa Perdana Menteri Muhyiddin Yassin memasuki perkarangan Istana Negara melalui pintu utama pada 12.23 tengah hari tadi.

Dilaporkan Muhyiddin ke Istana Negara hari ini untuk menyerah surat peletakan jawatan sebagai perdana menteri kepada Yang di-Pertuan Agong, Sultan Abdullah Sultan Ahmad Shah.

Turut menguatkan lagi desas-desus itu apabila Ketua Pemuda Bersatu Wan Ahmad Fayhsal Wan Ahmad Kamal mengucapkan terima kasih atas perkhidmatan dan pentadbiran Muhyiddin sebagai perdana menteri.

“Kami tetap teguh dan bangga dengan anda presiden. Terima kasih di atas perkhidmatan dan kepimpinan anda. Kita akan kembali lebih kuat, Insya-Allah,” katanya.

Pejabat Perdana Menteri dilaporkan akan mengadakan sidang media khas pada 2 petang ini susulan perkembangan terbaharu kedudukan Muhyiddin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Sebelum Sempat Masuk Klinik

KOTA KINABALU: Hasrat seorang lelaki warga asing mendapatkan rawatan di sebuah klinik swasta di Tanjung Aru, di sini, tidak kesampaian apabila dia rebah sebelum disahkan meninggal dunia berhampiran klinik berkenaan, hari ini.

Dalam kejadian jam 10 pagi itu, lelaki berusia 51 tahun terbabit dikatakan mengaku sakit dada dan sukar bernafas sebelum meminta bantuan rakannya untuk menghantarnya ke klinik berkenaan.

Bagaimanapun, ketika sampai berhampiran klinik berkenaan, mangsa dikatakan tiba-tiba rebah dan terus tidak sedarkan diri.

Ketua Polis Daerah Kota Kinabalu Asisten Komisioner Habibi Majinji berkata, pihaknya menerima panggilan kecemasan berhubung kejadian berkenaan dan terus menghantar sepasukan polis ke lokasi kejadian.

Katanya, sebaik tiba di lokasi, mangsa didapati masih tidak sedarkan diri sebelum dikejarkan ke Bahagian Kecemasan Hospital Queen Elizabeth I (HQEI).

“Bagaimanapun, ketika mendapatkan rawatan lanjut di hospital berkenaan, mangsa disahkan meninggal dunia kira-kira jam 11.20 pagi.

“Siasatan awal, mangsa dikatakan tidak pernah mempunyai rekod rawatan dan tidak pernah mengalami sebarang sakit kronik,” katanya ketika dihubungi, hari ini.

Habibi berkata, setakat ini, punca kematian masih belum dapat diketahui dan mayat mangsa sudah dihantar ke Jabatan Forensik HQEI untuk tujuan ujian saringan Covid-19.

Katanya, siasatan lanjut masih diteruskan dan setakat ini kes diklasifikasikan sebagai kematian mengejut. – AsiaTimes


Pelajar Cilik Malaysia Menang Pertandingan NASA Dengan Mencipta Tandas Untuk Angkasawan

Zyson Kang Zy Shun, seorang pelajar sekolah rendah berumur 9 tahun dari Setia Alam, Selangor, telah memberi kebanggaan kepada rakyat Malaysia dengan memenangi tempat pertama dalam pertandingan Lunar Loo Challenge yang dianjurkan oleh Pentadbiran Aeroangkasa dan Aeronautik Amerika Syarikat (NASA). Ciptaan beliau telah menewaskan hampir 900 peserta lain dari seluruh dunia.

Pelajar SJK(C) Pin Hwa 1 itu memenangi pertandingan tersebut dengan ciptaanya, Spacesuit Lunar Toilet, yang memudahkan angkasawan untuk membuang air sewaktu berada dalam kapal angkasa. Apa yang membuatkan ciptaannya unik adalah ia tidak memerlukan tenaga elektrik atau bateri, hanya menggunakan tenaga kinetik daripada gerakan justeru mengurangkan risiko alat tersebut untuk rosak.

Alat tersebut menggunakan picagari yang dilekatkan pada kaki angkasawan untuk mengawal tekanan dalam saluran tiub bagi membawa cecair bahan buangan ke dalam kantung hidrogel, untuk menukarkannya menjadi pepejal. Anda boleh lihat pembentangannya di bawah:

Penasihat beliau, Chong Soo Sheong, mengatakan Zyson telah berusaha selama berbulan-bulan untuk menghasilkan rekaan tersebut. Seorang lagi rakyat Malaysia, Kevin Lim, telah menyertainya dalam kategori dewasa namun tidak berjaya memenanginya. Pertandingan Lunar Loo Challenge telah dianjurkan oleh NASA bagi merancang misi ke bulan pada 2024.

Tahniah kepada Zyson Kang atas kejayaan anda, semoga anda terus menyumbang kepada negara. Kongsi pendapat anda tentang pencapaian hebat ini di Facebook kami dan teruskan bersama Rakan Teknologi Utama Malaysia untuk berita teknologi terkini.


Brunei Rekod Sifar Kes Jangkitan Tempatan COVID-19 Untuk 434 Hari Berturut-Turut

Negara Brunei Darussalam dilaporkan mencatatkan sifar kes jangkitan kes tempatan sejak 434 hari yang lalu.

Menerusi siaran akhbar mengenai situasi terkini jangkitan COVID-19 di Negara Brunei Darussalam, Kementerian Kesihatan negara tersebut memaklumkan bahawa negara itu mencatatkan 434 hari kes sifar berkenaan jangkitan virus COVID-19.

Kali terakhir Brunei Darussalam mencatatkan kes jangkitan tempatan adalah pada 6 Mei tahun lalu.

Dalam pada itu, Negara Brunei Darussalam pada hari ini turut mencatatkan sifar kes import dan kes tempatan.

Brunei setakat ini hanya mencatatkan 282 kes keselurhan dengan 3 kematian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Kerap Sebut Nama Najib Nanti Dia Jadi PM Semula – Tun M

KUALA LUMPUR : Tun Dr Mahathir Mohamad secara sarkastik memberitahu tidak elok sekiranya terlalu kerap menyebut dan meratib nama Datuk Seri Najib Razak kerana ia menjadikan bekas Perdana Menteri itu lebih popular dan disukai ramai.

Kata Pengerusi Pejuang dengan sinis adalah lebih baik sekiranya nama Najib dilupakan dan kesalahannya yang dibicarakan di mahkamah juga tidak disebut.

“Jangan sebut nama Najib kerap. Dia akan jadi lebih popular.

“Lupakan sahaja nama Najib. Lupakan dia curi duit. Lupakan dia dibicara dan didapati salah. Dia dihukum 12 tahun penjara dan denda RM210 juta,” sindirnya.

Oleh itu ujarnya, jangan sebut kerana jika sering sebut nama Najib dia akan lebih disukai ramai.

Tegas Dr Mahathir, orang yang popular dalam negara demokratik akan jadi pemimpin, jadi Perdana Menteri pun.

“Perdana Menteri boleh curi berbilion Ringgit. Jangan sebut nama pencuri ini. Ia akan jadi popular, jadi Perdana Menteri dan curi duit lagi.

“Jangan sebut nama dia. Di mahkamah jangan sebut nama dia. Maka keadilan akan berlaku. Kena hukum. Tetapi tak payah jalan hukum. Diam sahaja. Jangan sebut nama dia.

“Kalau tak sebut nama orang yang salah, nak sebut nama siapa? Sebutlah nama siapa pun. Tak mengapa. Itu keadilan di Malaysia,” bidas beliau.

Bekas Perdana Menteri itu berkata lagi, tidak mustahil boleh tarik kes.

“Boleh tarik balik kes. Ada Peguam Negara (AG) untuk ini. Jika tak ada, tukar AG sahaja. Jangan sebut nama. Akan kena sue kerana menghina.

“Tak ada duit nak bayar peguam. Itu masalah awak. Undang-undang tentang tidak sebut nama masih berkuasa. Tak dapat bayar peguam masuk dalam sahaja. Itu undang-undang. Negara utama the Rule of Law, pemerintahan mengikut undang-undang. Kelentong sedikit dari undang-undang tak mengapa.

“Jangan tegur. Itu contempt of court, menghina mahkamah. Itu salah. Lebih baik lari ke negara lain. Jika tidak. Masuk dalam. Itu keadilan,” sindir beliau.


PPM Patahkan Cubaan Seludup Masuk Rokok Ke Semporna

PASUKAN Polis Marin (PPM) mematahkan cubaan menyeludup masuk 2,000 bungkus rokok melalui Op Pensura Khas di kawasan perairan Tongkaloh, Semporna, pagi semalam.

Komander PPM Wilayah 4 Sabah, Asisten Komisioner Mohamad Pajeri Ali berkata, ia susulan maklumat Unit Risikan Marin (URM) mengenai kegiatan penyeludupan di perairan itu.

Katanya, tindakan susulan berjaya mengesan sebuah bot yang dikendalikan seorang lelaki warga asing berusia 29 tahun dalam keadaan mencurigakan di kawasan itu pada kira-kira jam 10 pagi.

“Hasil pemeriksaan menemukan empat kotak besar berwarna coklat berisi rokok jenama Astro Menthol King mengandungi kira-kira 2,000 bungkus rokok yang tiada duti kastam dan duti import,” katanya menerusi kenyataan media, hari ini.

Mohamad Pajeri berkata, siasatan awal juga mendapati semua rokok terbabit dipercayai cuba diseludup masuk dari negara jiran Filipina untuk pasaran tempatan.

Katanya, jumlah nilai rampasan termasuk sebuah bot dan enjin sangkut jenama Yamaha Enduro 40 kuasa kuda serta satu unit tangki minyak petrol dianggarkan berjumlah RM55,882.

“Suspek dan rampasan dibawa ke pangkalan Markas Operasi PPM Semporna untuk siasatan lanjut mengikut bawah Akta Kastam 1967,” katanya.

Beliau berkata, PPM akan terus meningkatkan rondaan di laut bagi membanteras kegiatan penyeludupan termasuk rokok yang boleh mengakibatkan kerajaan mengalami kerugian dengan ketirisan nilai cukai yang besar.

“Kami mengalu-alukan orang awam khususnya masyarakat maritim menyalurkan maklumat kepada pihak polis selain sama-sama membantu menjaga keamanan negara,” katanya. – Harian Metro


Hayati mesej penting tema sambutan pesta kaamatan – Christina Liew

TAWAU, 18 Mei – Rakyat Sabah perlu menghayati mesej penting di sebalik tema sambutan perayaan Pesta Kaamatan pada tahun ini, iaitu Kaamatan Wadah Perpaduan Budaya Bangsa.

Timbalan Ketua Menteri Sabah, Datuk Christina Liew berkata tema itu mengingatkan rakyat negeri ini bahawa warisan budaya itu penting dijaga kerana menerusi program kebudayaan ianya dapat memupuk perpaduan rakyat di negeri ini.

“Misalnya Pesta Kaamatan ini memberi peluang kepada masyarakat lain untuk mengenali, memahami dan menghargai adat serta budaya suku kaum Kadazan dan Dusun,” katanya.

Beliau berkata demikian kepada pemberita selepas menyempurnakan sambutan Pesta Kaamatan peringkat daerah Tawau di sini, hari ini.

Dalam pada itu, Christina berkata Pesta Kaamatan antara perayaan yang ditunggu-tunggu rakyat dan kehadiran pelbagai lapisan masyarakat termasuk pelancong pada sambutan pesta itu bukti bahawa perayaan ini menjadi wadah kepada perpaduan serta semangat persaudaraan.

Beliau turut mengingatkan semua masyarakat memainkan peranan mempertahankan keharmonian yang dikecapi negara selama ini supaya warisan serta pembangunan berkesinambungan dan terpelihara.

Sementara itu, Christina turut memuji komitmen dan penglibatan sektor swasta serta korporat dalam menaja, selain mempromosikan program kebudayaan di negeri ini.


Lelaki Parah Ditikam Dalam Kejadian Samun Di Felda Sahabat

LAHAD DATU, 11 Jan Seorang lelaki cedera parah selepas ditikam ketika tidur di ruang tamu rumahnya dalam satu kejadian samun di Felda Sahabat dekat sini malam tadi.

Ketua Polis Daerah Lahad Datu ACP Nasri Mansor berkata dalam kejadian 11 malam itu, warga tempatan berumur 31 tahun tersebut ditemui oleh isterinya dalam keadaan cedera parah dengan kesan tikaman di paha kanan dan bahagian kiri perut.

“Isteri mangsa yang berada di dalam bilik bersama dua anak mereka tidak menyedari kejadian tersebut sehinggalah dia mendengar suara suaminya meminta dia membuka pintu bilik dan mendapati mangsa berlumuran darah,” katanya dalam kenyataan,di sini hari ini.

Beliau berkata pemeriksaan polis di rumah berkenaan menemukan sebilah pisau yang dipercayai digunakan dalam kejadian berkenaan yang menyaksikan telefon bimbit mangsa hilang, dipercayai dicuri oleh suspek.

Mangsa kini dirawat di Hospital Lahad Datu dan keadaannya dilaporkan stabil, katanya menambah polis sedang mengesan suspek.


Covid-19: 387 Kes Positif, 3 Kluster Baharu & 2 Kematian Di Sabah Hari Ini

KOTA KINABALU: Sabah mencatatkan 387 kes positif, dengan tiga lagi kluster baharu Covid-19 hari ini.

Ketua Pengarah Kesihatan, Tan Sri Dr Noor Hisham Abdullah berkata, tiga kluster itu adalah kluster Sabaru, kluster Tomher dan kluster Garden dengan 85 kes positif baharu.

Manakala, dua daripada empat kes kematian dilaporkan hari ini adalah di Sabah. Kedua-dua kes itu dilaporkan di Hospital Duchess of Kent, Sandakan. Sementara, dua lagi kematian dilaporkan di Hospital Raja Permaisuri Bainun, Perak.

Kesemua kematian lagi melibatkan pesakit berusia antara 59 hingga 80 tahun dan kebanyakannya mempunyai sejarah penyakit kronik.

Dengan itu, kes kematian yang dilaporkan di Malaysia meningkat kepada 322 kes, sementara kes kematian di Sabah menjadi 181 kes.

Secara keseluruhan sebanyak lapan kluster baharu dilaporkan hari ini termasuk tiga di Sabah. Kluster lain adalah kluster Putra-18 di Selangor dan Kuala Lumpur dengan tiga kes positif, kluster Besi Demak, Sarawak (3), kluster Murni, Kuala Lumpur (4), kluster Seri Pasir, Pulau Pinang (4), kluster Parit Kassan (3).

Hari ini, sebanyak 660 kes positif baharu dilaporkan di seluruh negara, 656 kes adalah jangkitan tempatan manakala, empat kes import.

Sementara, 13 kes baharu dilaporkan di Wilayah Persekutuan Labuan dan bilangan kumulatif kes Labuan adalah sebanyak 1,199 kes.

Bilangan kes pulih yang dilaporkan hari ini adalah sebanyak 630 kes, dengan bilangan kumulatif kes pulih adalah sebanyak 37,254 kes.

Tambahan kes baharu hari ini menjadikan bilangan kumulatif kes di Malaysia sebanyak 50,390 kes.

Sebanyak 12,814 kes aktif dengan 103 kes ditempatkan di Unit Rawatan Rapi (ICU) dan 41 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM tahan PATI dekat CIQ

TAWAU: Pasukan Polis Marin (PPM) menahan dua lelaki pendatang asing tanpa izin (PATI) ketika cuba memasuki negara ini secara haram di Pusat Pemeriksaan Kastam, Imigresen dan Kuarantin (CIQ) Tawau, pagi semalam.

Komander PPM Wilayah 4 Sabah, Asisten Komisioner Mohamad Pajeri Ali, berkata kedua-dua lelaki itu ditahan ketika menaiki sebuah bot laju oleh sepasukan anggota PPM yang sedang melakukan Ops Gelora di kawasan berkenaan jam 11.40 pagi.

Beliau berkata, sebaik menyedari kehadiran pihak berkuasa, juragan memecut bot menuju ke arah kompleks CIQ lama sebelum melarikan diri dan gagal dikesan.

“Pemeriksaan lanjut terhadap bot laju berkenaan mendapati ada dua penumpang tanpa dokumen pengenalan diri yang sah.

“Kedua-dua penumpang lelaki masing-masing berumur 17 dan 21 tahun itu ditahan atas kesalahan memasuki negara ini secara haram tanpa memiliki sebarang dokumen pengenalan diri atau pasport perjalanan yang sah,” katanya menerusi kenyataan, di sini, hari ini.

Katanya, kedua-kedua suspek bersama barang rampasan (bot laju) dibawa ke pangkalan PPM Tawau untuk siasatan lanjut mengikut Akta Imigresen 1959/63.

Pasukan Polis Marin (PPM) menahan seorang lelaki suku Pala’uh selepas disyaki menjalankan aktiviti menangkap ikan menggunakan bahan letupan di kawasa perairan Pulau Sisipan, Semporna. – Foto ihsan PPM

Sementara itu, dalam kes berasingan seorang lelaki Bajau Pala’u ditahan selepas didapati menangkap ikan menggunakan bahan letupan (bom ikan) di perairan Pulau Sisipan, Semporna petang semalam.

Mohamad Pajeri berkata, lelaki berumur 40 tahun itu ditahan selepas pemeriksaan di dalam bot menemui 10 kilogram (kg) ikan yang disyaki ditangkap hasil aktiviti pengeboman ikan.

“Suspek ditahan bersama barang rampasan termasuk sebuah pam bot, compressor, google, fin, jaring ikan dan hos getah, dibawa ke Pangkalan Pasukan Polis Marin Semporna untuk tindakan selanjutnya mengikut Akta Perikanan 1985,” katanya. – Berita Harian


Pelajar Kolej Vokasional Keningau Banggakan Malaysia

KENINGAU: Dua pelajar dari Kolej Vokasional Keningau, Nezatul Fazlyin Zainal dan Ryan Derrick Siggoh, telah terpilih untuk mewakili Malaysia sebagai pembentang pertama bagi sesi sulung SEA Vocational-Technical Webinar anjuran SEAMEO TED yang berpusat di Phnom Penh, Kemboja, pada 3 Mac 2021.

Program latihan dalam talian tersebut merupakan program bersiri yang melibatkan institusi-institusi vokasional di kesemua negara di Asia Tenggara.

KV Keningau merupakan institut pertama dari rantau ini yang akan membuka tirai webinar bersiri itu dengan menampilkan dua pelajar beserta seorang guru yang akan berkongsi ilmu, amalan dan idea yang boleh dimanfaatkan dalam bidang kemahiran.

Sesi pembentangan pasukan ini akan disusuli oleh beberapa pembentangan dari institut-institut kemahiran di negara Filipina dan Indonesia.

SEAMEO TED (Technical Education) merupakan salah satu cabang pertubuhan serantau Southeast Asian Ministers of Education Organization (SEAMEO). SEAMEO TED baru sahaja ditubuhkan dengan kerjasama kementerian pendidikan Kemboja pada tahun lepas dan ianya dikhususkan untuk pendidikan teknikal dan vokasional.

Program webinar bersiri ini merupakan projek pertama hasil dari perbincangan antara institut-institut terlibat. Kedua-kedua pelajar yang akan mewakili KV Keningau mempunyai pengalaman membentang dan berucap di persidangan antarabangsa.

Nezatul Fazlyin Zainal merupakan rakyat Malaysia yang pertama terpilih untuk berucap di Youth STEM Summit yang dilaksanakan secara maya oleh sebuah persatuan belia di Britain pada tahun 2020.

Manakala Ryan Derrick Siggoh beserta seorang rakan kelasnya pernah mewakili kolej tersebut membentang projek mereka di persidangan maya anjuran sebuah universiti di Indonesia pada tahun lepas.

Pengarah KV Keningau, Encik Johari @ Jaibet Bin Sabin, melahirkan rasa bangga dengan pencapaian pelajar-pelajar ini yang mampu memartabatkan pendidikan vokasional di Malaysia.

Dia berharap agar pasukan ini berjaya melaksanakan tanggungjawab sebagai pembentang pertama bagi sesi sulung webinar tersebut dengan cemerlang.

Para pelajar KV Keningau pernah membentang projek di persidangan dan pertandingan inovasi di benua Asia, Oceania, Eropah serta Afrika secara bersemuka dan maya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Operasi Bersepadu Terus Dilaksana

LAHAD DATU: Operasi Bersepadu yang dilaksanakan di daerah ini dijayakan dengan komited untuk mencapai matlamat penguatkuasaan.

Motifnya adalah untuk memerangi penyalahgunaan dadah dalam kalangan masyarakat dan menghapuskan sarang penagihan dadah.

Antara agensi yang terlibat menjayakan operasi ini ialah Polis Diraja Malaysia dari Ibu Pejabat Polis Daerah (IPD) Lahad Datu, Majlis Daerah Lahad Datu, SESB, Jabatan Air dan Jabatan Perhutanan.

Ketua Polis Daerah Lahad Datu Asisten Komisioner Nasri Mansor berkata operasi yang diadakan di Kampung Puyut, di sini, berhasil mengesan empat buah rumah yang dipercayai digunakan untuk aktiviti penyalahgunaan dadah dan dirobohkan Majlis Daerah Lahad Datu.

“Polis juga menahan dua lelaki yang dipercayai penagih dadah dan kemudian dibawa ke IPD Lahad Datu untuk tindakan lanjut,” katanya di sini, semalam.

Menurutnya, kejayaan operasi itu dilihat berkesan untuk terus dilaksanakan kerana penguatkuasaan dari pihak terlibat amat membantu kejayaan operasi ini.

“Seperti hari ini (semalam), kami menyaksikan perobohan rumah yang dibina di kawasan hutan simpan dan juga yang digunakan sebagai sarang penyalahgunaan dadah.

“Semasa operasi, Sabah Electricity Sdn Bhd (SESB) juga berjaya merampas kira-kira 50 kilogram wayar yang digunakan untuk membuat sambungan elektrik haram di kawasan kampung,” katanya.

Jabatan Perhutanan juga dapat mengesan kawasan tanah yang dicerobohi dalam operasi ini.